Rakyat Malaysia diberi masa sebulan ambil kenderaan terkandas di Thailand secara percuma
Oleh KOSMO!

28 Mei 2022, 1:00 pm
BANGKOK – Kerajaan Thailand akan memberi masa sebulan kepada rakyat Malaysia untuk mengambil kenderaan mereka yang terkandas secara percuma bermula 1 hingga 30 Jun ini, lapor laman berita Thaiger kelmarin.
Beratus-ratus kereta dengan nombor plat Malaysia dilaporkan terkandas di Thailand apabila sempadan negara itu ditutup lebih dua tahun lalu akibat pandemik Covid-19.
Selepas 30 Jun ini, Thailand akan mengenakan bayaran kepada pemilik untuk memmbawa balik kenderaan mereka yang terkandas.
Ia boleh dibawa pulang ke Malaysia melalui pusat pemeriksaan sempadan di Kompleks Imigresen, Kastam, Kuarantin dan Keselamatan Rantau Panjang (ICQS), demikian menurut Timbalan Menteri Pembangunan Wanita, Keluarga dan Masyarakat Malaysia, Datuk Siti Zailah Mohd Yusoff.
“Saya menyeru semua rakyat Malaysia yang mana kenderaan mereka terkandas di Thailand untuk bertindak segera sebelum kerajaan Thailand mengenakan bayaran semula selepas tarikh akhir,” kata beliau.
Siti Zailah berkata, perkara itu dipersetujui pada pertemuan dengan 13 agensi berkaitan penyelarasan pembukaan semula sempadan Thailand-Malaysia.

Beliau memahami kebimbangan dan kekangan yang dihadapi oleh rakyat Malaysia apabila kenderaan mereka terperangkap di Thailand selama lebih dua tahun, tambahnya.
Pada Ogos 2020, kerajaan Malaysia memulangkan kenderaan Thailand yang terkandas melalui pusat pemeriksaan imigresen Sungai Golok.
“Sukarelawan pertahanan wilayah yang menghantar kereta itu terpaksa dikuarantin selama 14 hari selepas mereka kembali ke Malaysia,” jelas Siti Zailah. – Agensi


Benzema idam trofi kelima UCL
Oleh KOSMO!

28 Mei 2022, 1:00 pm
PARIS – Penyerang Real Madrid, Karim Benzema mengharungi musim cukup cemerlang sepanjang kempen 2021/22 apabila sudah meledak 44 gol dalam semua pertandingan termasuk 15 jaringan di pentas Liga Juara-Juara.
Justeru, pemain antarabangsa Perancis itu tekad untuk menamatkan musim cemerlang kali ini dengan membantu Real menjulang trofi Liga Juara-Juara menjelang perlawanan akhir menentang Liverpool di Stade de France awal pagi esok.
Lebih manis, sekiranya Real memenangi perlawanan itu nanti, ia merupakan gelaran ke-14 buat mereka selain menjadi trofi Liga Juara-Juara kelima peribadi buat Benzema sepanjang kariernya.
Biarpun akan turun pada perlawanan paling penting musim ini, namun Benzema menjelaskan, dia langsung tidak berasa tertekan, sebaliknya tidak sabar untuk membantu pasukan menewaskan Liverpool.
“Satu-satunya tekanan yang saya hadapi sekarang adalah menunggu masa untuk melangkah masuk ke dalam padang. Sebaik sahaja saya melangkah masuk, tekanan ini akan hilang serta-merta dan fokus saya untuk jaringkan gol.
“Kami hanya perlu nikmati perlawanan itu nanti dan pastikan penyokong pulang dengan kegembiraan. Saya dan rakan sepasukan berada dalam keadaan terbaik dan persiapan juga berjalan dengan lancar,” katanya.

Pada masa sama, bekas pemain Olympique Lyon itu juga tanpa berselindung mengakui gembira dengan prestasi yang ditampilkan musim ini, namun masih belum mahu meletakkan dirinya sebaris dengan legenda kelab, Cristiano Ronaldo.
“Saya sangat gembira dan bangga kerana musim ini merupakan kempen yang sangat cemerlang untuk saya dari segi jaringan, umpanan serta trofi. Saya tidak tahu kedudukan saya dalam sejarah kelab, mungkin perlu tunggu karier saya tamat,” ujarnya.
Benzema sudah pun menyamai rekod Raul Gonzalez sebagai penjaring kedua terbanyak dalam sejarah Real dengan 323 gol, namun masih jauh dengan pencapaian Ronaldo yang meledak 451 gol. – AGENSI


Indonesia sediakan bas antisesat buat jemaah haji
Oleh KOSMO!

28 Mei 2022, 2:30 pm
JAKARTA – Indonesia bakal memperkenalkan bas selawat iaitu kenderaan khas untuk memenuhi keperluan jemaah Indonesia di Arab Saudi pada musim haji tahun ini, lapor laman berita Suara.com kelmarin.
Bas selawat yang disediakan untuk pengangkutan jemaah haji Indonesia di Mekah ini dilengkapi pelekat dan kad penanda bas supaya jemaah tidak tersesat dan tidak tersalah kenderaan.
Bas yang digelar antisesat itu  akan berkhidmat sebagai pengangkutan rasmi jemaah haji tanpa henti selama 24 jam dari hotel penginapan ke Masjidil Haram.
Bas-bas tersebut akan dilengkapi pelekat untuk menandakan laluan dan sektor perkhidmatan.
Terdapat lima sektor yang bakal diduduki oleh jemaah haji Indonesia iaitu Mahbas Jin, Syisyah, Raudah, Jarwal dan Misfalah.
Jemaah haji daripada 13 penerbangan akan ditempatkan di setiap sektor ini.

Pelekat akan dilekatkan pada setiap bas, manakala kad diberikan kepada setiap jemaah.
“Bas selawat itu akan dilengkapi pelekat dengan warna, nombor dan tulisan mengikut nombor penerbangan masing-masing.
“Bagi mereka yang tidak boleh membaca, mereka boleh ditanda dengan nombor atau warna. Kami telah mengkaji dengan teliti perkara ini,” kata Pengarah Perkhidmatan Haji Luar Kementerian Agama,  Subhan Cholid.
Bas itu  akan berhenti beroperasi pada waktu puncak haji iaitu Armuzna/Masyair pada 5 hingg 12 Julai kerana akan digunakan untuk mengangkut jemaah haji ke Arafah, Muzdalifah dan Mina.
Selepas lapan hari tersebut, bas tersebut akan kembali menyediakan perkhidmatan 24 jam dari 13 Julai hingga 4 Ogos. – Agensi


Rafizi menang jawatan Timbalan Presiden PKR
Oleh MOHD RASDAN AHMAD

29 Mei 2022, 9:58 pm
PETALING JAYA – Walaupun kiraan undi di Sarawak masih belum muktamad, bekas Timbalan Presiden PKR, Mohd Rafizi Ramli hampir pasti kembali memegang jawatan tersebut dalam keputusan pemilihan parti itu hari ini.
Setiausaha Agong PKR, Datuk Seri Saifuddin Nasution Ismail melalui hantarannya di Facebook sebentar tadi turut mengucapkan tahniah kepada lawannya itu.
“Biarpun belum dikira keputusan rasmi, namun saya telah mengutus ucap tahniah kepada Rafizi Ramli, Nik Nazmi, Chang Li Kang dan lain-lain pemenang.
“Syabas juga diucapkan kepada semua yang terpilih Ketua Cabang, Angkatan Muda Keadilan (AMK) dan Wanita Cabang dan Jawatankuasa.
“Sikap saya mudah dan jelas, hormat keputusan yang dibuat oleh anggota-anggota parti, amalan demokrasi menentukan ada yang terpilih dan ada yang tidak. Jangan sesekali carikkan silaturrahim. Sentiasa jaga perpaduan sesama anggota parti. Insya-Allah Keadilan akan terus kuat,” tulisnya.
Tambahnya lagi, tugasnya masih belum selesai dan masih tertumpu penganjuran Kongres Nasional pada Jun ini. Katanya, kongres masih perlu berlangsung dengan tertib dan mengikut peraturan sesuai Akta Pertubuhan 1966.

“Sekitar 3,000 perwakilan akan memilih 20 Ahli Majlis Pimpinan Pusat. Selesai proses ini Datuk Seri Anwar Ibrahim selaku presiden akan mempunyai satu barisan kepimpinan yang lengkap. Tugas saya bernoktah di situ.
“Tugas seterusnya, kepimpinan baru mempersiap parti mendepani pru15. Syabas dan tahniah buat semua!” jelasnya.
Dalam pada itu, menerusi pemilihan kali ini, hanya 13.17 peratus daripada 1,118,423 anggota yang layak melakukan tanggungjawab mereka. – KOSMO! ONLINE.


Tragedi menjala ikan ragut nyawa abang
29 Mei 2022, 9:54 pm
GOMBAK – Hasrat dua beradik warga asing mahu menjala ikan di sungai berakhir dengan tragedi apabila salah seorangnya dilaporkan mati lemas selepas terjatuh dalam pusaran air di Sungai Kampung Kerdas 5, dekat sini hari ini.
Ketua Polis Daerah Gombak, Asisten Komisioner Zainal Mohamed Mohamed berkata, Bilik Gerakan Ibu Pejabat Polis Daerah (IPD) Gombak menerima panggilan kira-kira pukul 12.58 tengah hari memaklumkan ada individu terjatuh ke dalam sungai.
“Sebelum kejadian berlaku, lebih kurang pukul 12 tengah hari, mangsa yang berumur 37 tahun dikatakan telah keluar rumah bersama adiknya untuk menjala ikan di Sungai Kampung Kerdas 5, di sini.
“Kedua-dua beradik itu dikatakan berjalan kaki ke Gombak Barrage (Tandop) untuk menuruni sungai dan dipercayai telah terjatuh di dalam pusaran air.
“Keadaan air yang deras telah menyebabkan mangsa lemas manakala adiknya berjaya diselamatkan penduduk kampung yang kebetulan berada berdekatan lokasi dengan menggunakan tali,” ujarnya dalam kenyataan sebentar tadi.
Menurutnya, mangsa yang merupakan warga asing itu dijumpai terdampar di atas batu oleh penduduk kampung kira-kira 300 meter dari lokasi kejadian.

“Hasil pemeriksaan fizikal didapati terdapat kesan lebam pada dahi dan tiada kesan kecederaan lain pada tubuh badannya,” katanya.
Jelas beliau, jenazah telah dihantar ke Forensik Hospital Selayang untuk tujuan bedah siasat dan kes diklasifikasikan sebagai mati mengejut (SDR) sehingga laporan bedah siasat diperoleh. – KOSMO! ONLINE.


Jong-un namakan vaksin Covid-19 sebagai ‘ramuan kasih sayang abadi’ kepada rakyat Korea Utara
Oleh KOSMO!

29 Mei 2022, 9:00 pm
PYONGYANG – Pemimpin Utama Korea Utara, Kim Jong-un mengisytiharkan vaksin Covid-19 yang diedarkan kepada rakyat negara itu sebagai ‘ramuan kasih sayang abadi’, lapor akhbar Daily Star UK semalam.
Selain memerintahkan penduduk Korea Utara mendapatkan vaksin ‘kasih sayang’, Jong-un juga menyarankan mereka berkumur air garam dan meminum ramuan herba bagi mencegah penularan virus maut tersebut.
Jong-un hanya mengakui penularan wabak maut itu sejak awal bulan ini apabila ratusan ribu rakyatnya diarah  menjalani kuarantin kerana mengalami simptom demam dan batuk.
“Mereka memainkan mesej propaganda politik yang kuat ketika askar disuntik dengan vaksin Covid-19 yang diperoleh dari China.
“Mereka memanggilnya sebagai ‘vaksinasi kasih sayang daripada Martabat Tertinggi’,” kata seorang pegawai tentera yang dirahsiakan identitinya.
Ulang suara dakwaan Jong-un itu dipasang melalui pembesar suara yang dimainkan di semua pusat imunisasi sambil menekankan vaksin tersebut adalah hadiah istimewa beliau kepada rakyat Korea Utara.

Setakat ini, saluran media pemerintah, KCNA, hanya mengesahkan sebanyak 69 kes  kematian akibat Covid-19.
Ia merujuk virus korona sebagai wabak ‘demam’ dan bergelut untuk mendiagnosis kes dengan pantas serta tepat berikutan kekurangan fasiliti kesihatan moden. – Agensi


Bagnaia bangkit kuasai GP Itali
Oleh KOSMO!

29 Mei 2022, 9:27 pm
SAN PIERO – Pelumba pasukan Ducati, Francesco Bagnaia menampilkan tunggangan cemerlang untuk memenangi perlumbaan Grand Prix (GP) Itali yang berlangsung di Litar Mugello sebentar tadi.
Meskipun berada di bahagian belakang selepas memulakan saingan di petak kelima, namun pelumba Itali itu kekal tenang apabila memintas seorang demi seorang pelumba di hadapan sebelum memimpin perlumbaan.
Walaupun diberikan saingan oleh juara dunia dari pasukan Monster Energy Yamaha, Fabio Quartararo, namun kelebihan yang dimiliki jentera GP22 di laluan lurus memastikan Bagnaia mengekalkan kedudukan di bahagian hadapan.
Quartararo yang cuba merapatkan kedudukan pada empat pusingan terakhir bagaimanapun tampak berputus asa untuk mengejar Bagnaia, sekali gus akur menamatkan perlumbaan di tempat kedua.
“Sudah tentu sesuatu yang hebat untuk memenangi perlumbaan di laman sendiri. Saya fikir kami berhak untuk menang hari ini kerana sudah bekerja keras sepanjang saingan minggu.
“Permulaan saya tidak cukup baik hari ini gara-gara isu brek tetapi ia dapat diperbaiki semasa perlumbaan. Saya sangat gembira untuk menang di Mugello,” kata Bagnaia sejurus tamat perlumbaan.

Sebagai rekod, ia merupakan kemenangan kedua dilakar Bagnaia dalam saingan musim ini selepas turut memenangi perlumbaan pada GP Sepanyol di Litar Jerez awal bulan ini.
Mengiringi Bagnaia dan Quartararo di podium adalah pencabar kejuaraan dunia musim ini dari pasukan Aprilia, Aleix Espargaro yang menamatkan perlumbaan di tempat ketiga.- KOSMO! ONLINE


Mbak Rara dikecam muat naik ramalan anak Gabenor Jawa Barat maut akibat lemas
Oleh KOSMO!

29 Mei 2022, 7:30 pm
JAKARTA – Pawang hujan dari Indonesia, Rara Istiati Wulandri dikecam netizen selepas  membuat ramalan bahawa anak kepada Gabenor Jawa Barat, Ridzwan Kamil iaitu Emmeril Khan Muntadz mungkin sudah meninggal dunia selepas hanyut di Sungai Aare, Switzerland, Khamis lalu.
Menurut laporan Hops.com, Rara atau Mbak Rara yang memuat naik bacaan kad tarot yang kononnya mewakili keadaan semasa Emmeril atau Eril mengatakan,  badan pemuda itu sejuk dan bakal ditemui tidak lama lagi.
Ramalan Mbak Rara yang popular apabila kononnya berjaya menghentikan hujan di Litar Motor GP Mandalika baru-baru ini dikritik tidak mempunyai simpati atau belas kasihan kepada keluarga Ridzwan.
“Ini boleh dikategorikan sebagai berita palsu dan menimbulkan kekeliruan orang ramai. Sehingga kini, tiada berita sahih dari keluarga mangsa jadi jangan ditambah rasa sedih mereka,” tulis seorang pengguna media sosial.
Bagaimanapun, Mbak Rara seperti tidak mempedulikan kecaman itu dan memberitahu, dia hanya menyampaikan apa yang dilihat dalam bayangannya.
“Bayangan saya mungkin salah dan boleh berubah. Namun, apa yang saya dapat rasakan sekarang, terdapat bayangan kubur di tengah laut, perasaan cinta kepada keluarga dan lautan.

“Saya berharap tubuh Eril segera ditemui dan kekuatan diberikan kepada seluruh keluarganya,” tulis Mbak Rara di laman Instagramnya.
Eril yang merupakan anak sulung Ridzwan dilaporkan hanyut ketika mandi manda bersama rakan serta adik perempuannya di Sungai Aare pada Khamis lalu ketika suhu sungai mencecah 16 darjah celcius.
Sehingga kini, pasukan mencari dan menyelamat masih giat dijalankan oleh pihak berkuasa Switzerland dengan tiada maklumat lanjut mengenai keadaan Eril diberitahu setakat ini. – Agensi


Wanita bakar rumah rakan selepas gagal kesan kekasih
Oleh KOSMO!

29 Mei 2022, 7:00 pm
BANGKOK – Seorang wanita di daerah Bang Lamung, Thailand didakwa membakar rumah kawan kekasihnya kerana berang tidak diberitahu lokasi keberadaan lelaki tersebut, lapor laman berita Thaiger semalam.
Pemilik rumah, Parichat Yongpanya, 33, memberitahu bahawa dia dan dua anak perempuannya sedang tidur di dalam rumah apabila wanita itu masuk dengan membawa sebotol petrol sambil cuba menghubungi teman lelakinya.
Suspek kemudian melarikan diri dari rumah sementara Parichat dan anak perempuannya bernasib baik kerana sempat menyelamatkan diri  tanpa sebarang kecederaan.
Parichat yang juga rakan kekasih wanita itu berkata,  lelaki itu biasanya mengunjungi rumahnya namun tidak datang pada hari kejadian.
Perkara itu mungkin mengecewakan suspek hingga terdesak membakar rumah Parichat.
Polis sedang menyiasat kejadian itu dan merancang untuk menahan suspek dalam masa terdekat bagi memfailkan pertuduhan. – Agensi


Lelaki ugut rogol anak PM Thai dipenjara 5 tahun
Oleh KOSMO!

29 Mei 2022, 6:00 pm
BANGKOK – Seorang lelaki dijatuhi hukuman penjara lima tahun tanpa parol selepas memuat naik komen di laman Twitter berbaur ugutan rogol terhadap anak kembar perempuan Perdana Menteri Thailand, Prayut Chan-o-cha, lapor laman berita Thaiger  semalam.
Mahkamah Jenayah Bangkok Selatan mendapati lelaki itu bersalah kerana mengugut melakukan jenayah dan melanggar Akta Jenayah Komputer berhubung kenyataannya yang disiarkan pada Mac tahun lalu.
Pada Mac 2021, lelaki bernama Wuttichai itu menulis ciapan di akaun Twitternya berbunyi: “Jika sesiapa menjumpai anak perempuan Prayut di mana-mana, jangan lupa untuk merogol mereka.”
PM Prayut memfailkan kes terhadap penulis ciapan itu di Balai Polis Nang Loeng,  Bangkok pada 23 Mac tahun lepas kerana melanggar kedua-dua Akta Jenayah Komputer dan Seksyen 85 Kanun Keseksaan Thailand mengenai Menerbitkan Jenayah.
Pada mulanya, Wuttichai memberitahu polis bahawa  akaun Twitter miliknya dia digodam dan ciapan itu bukan hasil tulisannya.
Bagaimanapun, apabila polis menggeledah kediaman Wuttichai dan memeriksa peranti komputer ribanya, mereka tidak menemui bukti bahawa dia telah digodam.

Wuttichai akhirnya mengaku melakukan jenayah itu dan mahkamah menjatuhkan hukuman selepas lebih setahun ciapan itu disiarkan.
Pada mulanya, mahkamah menjatuhkan hukuman penjara  7.5 tahun tetapi memandangkan ini adalah kesalahan jenyahanya yang pertama, pihak berkuasa bersetuju mengurangkan hukuman Wuttichai sebanyak 2.5 tahun. – Agensi


Angkara Kamal Haasan, Kuala Lumpur sesak
Oleh KOSMO!

29 Mei 2022, 11:05 pm
PETALING JAYA – Kalau sudah namanya hero, tidak kira di mana tempat beliau ada pasti sahaja ramai peminat yang akan hadir untuk melihat lebih dekat pelakon pujaan mereka.
Terkini, pelakon veteran dari India, Kamal Haasan yang kini mencecah umur 67 tahun tiba di Kuala Lumpur bagi mempromosikan filem terbaru lakonannya.
Filem yang diberi judul Vikraam itu dilaporkan akan menemui penonton di pawagam-pawagam seluruh negara bermula 3 Jun nanti.
Hero pujaan ramai itu ketika hadir ke NU Sentral Kuala Lumpur hari ini turut mempamerkan auranya yang tersendiri apabila berjaya mengumpul beribu peminat tempatannya.
Dilaporkan jalan di kawasan sekitar NU Sentral pada tengah hari tadi sesak dengan peminat-peminat hero kelahiran Paramakudi, India itu.
Rata-rata orang ramai juga turut teruja untuk menyaksikan secara dekat hero lama itu disamping tidak sabar untuk menyaksikan filem terbarunya.

“Tak tengok filem dia lagi pun dah tahu macamana aura hero ini, penuh NU Sentral tadi. Kalau dengan artis kita tidak akan ada himpunan manusia macam tu.
“Rasa tidak sabar untuk menonton filem Vikraam nanti, katanya aksi Kamal memang padu dalam filem kali ini,” jelas Masliha Najwa.
“Terkejut aku masa lalu dekat mall tu tadi, ingat kan bergaduh ke apa, rupanya Kamal Hasaan yang datang. Kalah artis K-Pop kalau tengok tadi,” kata Najibah Ramli.
Menurut beberapa portal filem antarabangsa, Filem Vikraam ketika ini merupakan filem yang paling dinanti dan berada pada tangga teratas pencarian di beberapa laman sesawang filem seluruh dunia. – KOSMO! ONLINE.


Wanita tahan sakit sejam tersepit dalam kereta
Oleh DIYANATUL ATIQAH ZAKARYA

29 Mei 2022, 10:13 pm
JASIN – Seorang wanita terpaksa menahan sakit hampir sejam selepas tersepit di dalam keretanya yang terlibat dalam nahas membabitkan dua buah kenderaan di Merlimau, di sini, hari ini.
Dalam kejadian kira-kira pukul 5.55 petang itu, mangsa berusia 26 tahun itu tersepit di dalam kereta jenis Perodua Kancil yang dipandunya sebelum berjaya dikeluarkan pasukan bomba.
Komander Operasi dari Balai Bomba dan Penyelamat (BBP) Merlimau, Pegawai Bomba Kanan II Mohd. Sofian Hasan berkata, panggilan kecemasan diterima pada pukul 6.01 petang.
Katanya, sepasukan tujuh anggota bersama-sama sebuah jentera kemudian dikejarkan ke lokasi dan tiba pada pukul 6.12 petang.
“Setiba di lokasi kita dapati seorang wanita tersepit di dalam kereta dipandunya selepas terlibat dalam nahas membabit sebuah lori satu tan.
“Pasukan mengambil masa sekitar 40 hingga 45 minit sebelum berjaya mengeluarkan dan diserahkan kepada pegawai perubatan untuk rawatan lanjut,”katanya ketika dihubungi di sini, hari ini.

Mengulas lanjut beliau berkata, mangsa dipercayai mengalami kecederaan di bahagian kaki akibat tersepit di pedal.
Jelasnya, operasi tamat sepenuhnya pada pukul 7.01 malam dan bergerak semula ke BBP selepas situasi terkawal dan selamat. -KOSMO! ONLINE.


Kerap kemalangan, bapa suruh Raja Atiq jual motosikal
Oleh HARYATI KARIM

29 Mei 2022, 6:33 pm
PETALING JAYA – Selepas dua kali mengalami kemalangan, bapa Raja Atiq memintanya untuk menjual motosikal berkuasa tinggi jenis Kawasaki Z1000 miliknya.
Menurut Raja Atiq atau nama sebenarnya, Raja Muhammad Atiqullah Shah Raja Azman Shah, 22, selepas kemalangan kali pertama, dia telah membaiki dan menggunakan semula motosikal berkenaan.
Namun, dia masih belum membaiki motosikal tersebut selepas kemalangan terbaharu yang berlaku pada 11 Mac lalu di Bukit Fraser, Pahang.
“Abi (bapa) kata sudah dua kali kemalangan dengan motosikal yang sama, lebih baik saya jual sahaja.
“Lagipun saya baru berusia 22 tahun. Bagi Abi, saya masih terlalu muda untuk membawa motosikal berkuasa tinggi, lebih baik tunggu apabila lebih matang.
“Selepas kemalangan terbaharu ini, saya masih berfikir sama ada untuk membaiki semula atau menjualnya. Orang kata, jangan gunakan lagi kerana badi bimbang akan kemalangan sekali lagi,” kata Raja Atiq.

Kongsi pelakon yang mula popular dengan drama Nur itu, seumur hidupnya dia pernah mengalami kemalangan sebanyak tujuh kali termasuk melibatkan sebuah kemalangan kereta.
Sungguhpun mengalami trauma, namun Raja Atiq mengakui dia tidak serik untuk menunggang motosikal berkuasa tinggi.
“Sebenarnya sudah banyak kali saya kemalangan motosikal dan sekali dengan kereta. Alhamdulillah, Allah masih panjangkan usia.
“Kalau kata trauma dan fobia, memang masih ada kerana selepas dua bulan kemalangan sakit pada bahagian bahu masih belum pulih sepenuhnya.
“Tetapi saya tidak serik untuk menunggang motosikal kerana sudah minat.
“Cuma  saya kini lebih berhati-hati, Abi berpesan wajah dan badan saya adalah aset untuk karier seni, jika cedera atau berparut secara tidak langsung akan menjejaskan sumber rezeki.
“Saya pula tidak pandai buat kerja lain selain berlakon. Sebab itu kalau boleh Abi tidak mahu saya membawa motosikal lagi buat masa ini,” tutur Raja Atiq.
Disebabkan kecederaan bahu yang dialami belum pulih sepenuhnya, Raja Atiq masih tidak melakukan aktiviti lasak termasuk adegan berlawan ketika berlakon.
“Sakitnya masih terasa sampai sekarang, tetapi saya sudah boleh bekerja seperti biasa cuma adegan yang lasak seperti berlawan saya masih belum berani lagi.
“Bagi kuatkan semula badan dan otot, saya akan kembali ke gimnasium kerana Jun ini saya akan menjalani penggambaran drama bersiri untuk Suhan Movies,” tutur Raja Atiq. – KOSMO! ONLINE


Kerajaan rancang ubah dasar ekonomi, kesihatan
Oleh ROSALWANI CHE SOH

29 Mei 2022, 4:59 pm
JELI – Kerajaan sedang merancang untuk mengubah dasar negara terutamanya aspek ekonomi dan kesihatan bagi memastikan Malaysia bersedia untuk menghadapi status negara tua menjelang 2030.
Menteri di Jabatan Perdana Menteri (Ekonomi) Datuk Seri Mustapa Mohamed berkata, pihaknya bersama Unit Perancangan Ekonomi Negara telah mengadakan perbincangan dengan dua kementerian utama untuk menyelaraskan perkara itu.
Mustapa berkata, kementerian itu termasuk Kementerian Kesihatan dan Kementerian Pembangunan Wanita, Keluarga dan Masyarakat.
“Negara akan berubah status tua apabila kelahiran semakin kurang. Mengikut peratusan, Malaysia merupakan antara negara paling kecil dalam proses kelahiran iaitu 6.8 peratus sekali gus sama seperti Singapura dan Indonesia.
“Aspek pendidikan, kerjaya dan situasi tempat tinggal di kawasan bandar dengan kos kehidupan yang tinggi merupakan faktor utama kurangnya kadar kelahiran sesebuah negara,” katanya selepas merasmikan Majlis Pelancaran dan Penerbitan Dewan Undangan Negeri (DUN) dan Data Pentadbiran Banci 2020 di Maktab Rendah Sains Mara (MRSM) Jeli hari ini.
Hadir sama, Ketua Perangkawan Malaysia, Datuk Seri Dr. Mohd. Uzir Mahidin.


Gengster remaja menangis, sujud di kaki bapa selepas dibebaskan polis
Oleh KOSMO!

29 Mei 2022, 5:30 pm
JAKARTA – Sekumpulan remaja di Jawa Barat yang menggelarkan diri mereka All Brothers Bogor sujud memohon maaf kepada orang tua masing-masing sebelum dilepaskan pulang oleh polis, lapor laman berita Detik News  semalam.
Kumpulan samseng itu ditahan polis ketika berkonvoi di kawasan Ciampea, Kabupaten Bogor dengan membawa senjata tajam iaitu sabit.
Ketua Polis Bogor,  Asisten Komisioner Besar Iman Imanuddin berkata, geng All Brothers itu ditangkap polis yang melakukan rondaan di Simpang Cinangneng sebelum ditahan dan disoal siasat.
“Kebetulan ketika pihak kami membuat pemeriksaan ke atas mereka, ada seorang yang membawa senjata tajam dengan sabit kecil, jadi semua anggota ditahan,” kata Iman.
Sebelum dibebaskan, remaja terbabit diminta berjanji untuk tidak mengulangi perbuatan mereka dan memohon maaf kepada ibu bapa masing-masing.
Salah seorang remaja yang dianggap  ketua All Brothers itu tidak dapat menahan sebak semasa bersujud meminta maaf sambil memegang kaki ayahnya.

“Hampura (maaf),” kata remaja itu.
Permintaan maaf si anak disambut oleh si ayah. Dia mengusap belakang kanak-kanak itu sambil memberitahu agar tidak mengulangi perbuatannya itu.
“Geus, teu deui-deui (sudah, jangan diulangi lagi),” katanya.
Menurut Iman, mereka  menubuhkan kumpulan All Brothers sejak setahun lalu dan sering berkeliaran di kawasan setempat bagi mencari musuh daripada kumpulan lain untuk bergaduh.
“Motifnya adalah untuk menunjukkan siapa paling berkuasa di kampung itu,” ujar Iman.
Iman kemudian meminta gengster ‘All Brothers’ itu dibubarkan dengan serta merta.
Kumpulan remaja bawah umur itu diserahkan semula  kepada ibu bapa mereka selepas diberi bimbingan polis. – Agensi


Pengantin perempuan pandu traktor ke majlis perkahwinan
Oleh KOSMO!

29 Mei 2022, 4:00 pm
NEW DELHI – Seorang pengantin perempuan di daerah Betul, negeri Madhya Pradesh mencipta kelainan apabila tiba di majlis perkahwinannya dengan memandu sebuah traktor, lapor stesen penyiaran NDTV kelmarin.
Klip video kejadian yang unik itu tular selepas dimuat naik di media sosial India.
Menerusi paparan video tersebut, pengantin perempuan yang dikenali sebagai Bharti Tagde, dilihat memasuki astaka perkahwinan dengan memakai cermin mata hitam dan menaiki traktor.
Pengantin perempuan itu ditemani oleh dua abangnya di atas traktor tersebut.
Ketibaan pengantin perempuan yang dirahsiakan daripada pengetahuan tetamu membuatkan semua orang dalam majlis berkenaan terkejut.
Bharti berkata, trend menghantar pengantin perempuan menggunakan tandu atau kereta sudah lapuk dan dia mahu melakukan sesuatu yang berbeza. – Agensi


PM saran Pusat Kajian Kewartawanan Malaysia diwujudkan
Oleh DIYANATUL ATIQAH ZAKARYA

29 Mei 2022, 4:43 pm
MELAKA – Perdana Menteri, Datuk Seri Ismail Sabri Yaakob menyarankan sebuah Pusat Kajian Kewartawanan Malaysia ditubuhkan bagi mendukung standard dan tahap profesionalisme kewartawanan negara.
Beliau berkata, pusat itu boleh berfungsi untuk mengumpul data rujukan melibatkan semua bentuk kajian yang dilakukan ke arah memantapkan disiplin kewartawanan di Malaysia.
“Pusat kajian ini juga boleh melibatkan interaksi dengan pelbagai bidang kemasyarakatan lain merentasi konteks budaya yang berbeza.
“Saya berharap ia dapat dimanfaatkan oleh golongan akademik dan penyelidik menjalankan kajian sejarah serta perjalanan bidang kewartawanan Malaysia, juga di Nusantara,” katanya.
Beliau berkata demikian dalam ucapan perasmian Hari Wartawan Nasional 2022 di sebuah hotel di sini, hari ini.
Turut hadir ialah Ketua Menteri Melaka, Datuk Seri Sulaiman Md. Ali, Menteri Komunikasi dan Multimedia, Tan Sri Annuar Musa dan tokoh wartawan negara, Tan Sri Johan Jaafar serta kira-kira 700 pengamal media dari seluruh negara.

Majlis itu turut dimeriahkan dengan kehadiran rakan editor dari Negara ASEAN termasuk 15 pemimpin media utama dari Indonesia.- KOSMO! ONLINE


Tiada kes telur tiruan
Oleh FIRDAUS HANAFI

29 Mei 2022, 3:57 pm
KUALA LUMPUR – Kementerian Perdagangan Dalam Negeri Dan Hal Ehwal Pengguna (KPDNHEP) menafikan wujudnya penjualan telur tiruan seperti yang didakwa seorang pengguna baru-baru ini.
Pengarah KPDNHEP Kuala Lumpur, Ariffin Samsudin berkata, pihaknya telah menyerbu kedai yang dimaksudkan dan menghantar sampel telur ke Jabatan Kimia sebaik menerima laporan.
Katanya, hasil pemeriksaan mendapati telur itu mengandungi  asid deoksiribonukleik (DNA) ayam dan disahkan tulen.
“Sebaik menerima laporan pada April lalu, kita telah menghubungi cawangan Petaling Jaya untuk membuat pemeriksaan ke atas premis dan pembekal yang dilaporkan.
“Pemeriksaan di Jabatan Kimia mendapati kesemua telur itu tulen kerana mengandungi DNA ayam,” katanya ketika ditemui di sini hari ini.
Terdahulu, Ariffin membuat tinjauan bekalan ayam dan telur di ST Rosyam Mart di sini.

Sebelum ini, seorang pengguna membuat aduan mendakwa terbeli telur tiruan di sebuah kedai kek dan roti di Petaling Jaya ekoran teksturnya yang liat.
Menurut Ariffin, dengan laporan itu, pihaknya berharap orang ramai tidak lagi panik.- KOSMO! ONLINE.


Pesawat bawa 22 penumpang dikhuatiri terhempas di Pergunungan Himalaya
Oleh KOSMO!

29 Mei 2022, 4:03 pm
KATHMANDU – Sebuah pesawat penumpang kecil milik syarikat penerbangan Tara Air di Nepal dikhuatiri terhempas selepas terputus hubungan dengan menara kawalan pagi tadi, lapor stesen penyiaran NDTV.
Menurut pegawai syarikat penerbangan itu, terdapat 22 penumpang di dalam pesawat termasuk empat warganegara India.
Pesawat enjin berkembar Tara Air 9 NAET itu  terputus hubungan semasa terbang dari bandar pelancongan Pokhara, kira-kira 200 kilometer ke barat laut ibu negara Nepal, Kathmandu menuju ke Jomsom.
Pesawat itu yang dalam penerbangan berjadual selama 15 minit terputus hubungan sejurus selepas berlepas pada 9.55 pagi (waktu tempatan).
“Pesawat itu dilihat di langit Jomsom di daerah Mustang dan kemudian melencong ke Gunung Dhaulagiri selepas itu ia terputus hubungan,” kata Pegawai Daerah, Netra Prasad Sharma.
Pesawat itu membawa empat warga India dan tiga rakyat Jepun. Bakinya adalah warga Nepal termasuk kru penerbangan.

Menurut polis, pesawat itu disyaki terhempas di kawasan Titi Lete,  daerah pergunungan Mustang yang merupakan daerah kelima terbesar di Banjaran Himalaya.
“Penduduk Titi telah menelefon pihak berkuasa dan memaklumkan kepada kami bahawa mereka telah mendengar bunyi luar biasa seperti ada bunyi dentuman.
“Kami sedang mengerahkan sebuah helikopter ke kawasan itu untuk operasi mencari,” kata Ketua Polis Daerah Mustang, Ram Kumar Dani.
Kerajaan Nepal juga telah mengerahkan dua helikopter persendirian dari Mustang dan Pokhara untuk mencari pesawat yang hilang. – Agensi


Raja Muda Perlis percaya 100 juta pokok ditanam menjelang 2025
Oleh SYED AZLAN SAYED HIZAR

29 Mei 2022, 4:32 pm
KANGAR – Raja Muda Perlis, Tuanku Syed Faizuddin Putra Jamalullail percaya objektif Program Penghijauan Malaysia, Kempen Penanaman 100 Juta Pokok dapat dicapai dalam tempoh yang ditetapkan iaitu menjelang tahun 2025.
Baginda bertitah, pendekatan kempen yang kreatif dan unik itu dapat menarik minat rakyat untuk terlibat dalam program tersebut.
“Sebenarnya jika setiap di antara 32.4 juta rakyat Malaysia mengambil inisiatif sendiri untuk menanam empat pohon pokok, kira-kira 130 juta pohon pokok baharu akan berjaya ditanam dalam masa 10 minit sahaja.
“Beta berharap seluruh masyarakat dapat mengambil peluang ini bagi melibatkan diri dalam aktiviti penanaman pokok anjuran Kementerian Tenaga dan Sumber Asli (KeTSA) serta Jabatan Perhutanan yang secara tidak langsung dapat memberi manfaat kepada masyarakat sejagat selaras tema Hari Hutan Antarabangsa iaitu Hutan Untuk Kesejahteraan Masyarakat,” titah baginda.
Baginda bertitah demikian pada majlis perasmian Program Kembara Hijau Bersama Himpunan Outdoorians Malaysia (HOM) Perlis sempena Kempen Penghijauan Malaysia dan Sambutan Hari Hutan Antarabangsa Peringkat Negeri Perlis 2022 di Kompleks Basikal Lasak Sungai Batu Pahat hari ini.
Baginda berangkat tiba bersama Raja Puan Muda Perlis, Tuanku Lailatul Shahreen Akashah Khalil.

Turut hadir, Menteri KeTSA, Datuk Seri Takiyuddin Hassan dan Menteri Besar, Datuk Seri Azlan Man. – KOSMO! ONLINE.


Sektor pelancongan Johor tunjuk trend pemulihan
Oleh KHAIRUL MOHD. ALI

29 Mei 2022, 4:53 pm
PASIR GUDANG – Sektor pelancongan di negeri ini sedang menunjukkan trend pemulihan apabila majoriti industri perhotelan merekodkan sehingga 70 peratus tempahan bilik pada hujung minggu.
Pengarah Tourism Johor, Suhairi Hashim berkata, situasi berkenaan dapat dilihat sejak kerajaan membuat keputusan untuk membuka semula sempat antarabangsa pada 1 April lalu.
Menurut beliau, peningkatan dalam sektor pelancongan itu turut disumbang oleh aspek pelancongan sukan dan juga pelancongan kesihatan.
“Sejak sempadan antarabangsa dibuka, kita dapat menyaksikan peningkatan kehadiran pelancong khususnya ke negeri ini, sama ada untuk melancong atau bersukan atau untuk kesihatan.
“Sebagai contoh bagi sukan golf, Johor telah berjaya menarik kehadiran pelancong antarabangsa seperti Singapura, Indonesia dan juga Korea untuk hadir dan bermain golf di negeri ini.
“Tourism Johor komited membantu menjalankan promosi bagi tujuan pelancongan dengan mengambil kira Johor bakal menjadi tuan rumah Sukan Malaysia (Sukma) 2024,” katanya yang percaya trend itu akan berterusan sehingga ke akhir tahun. – KOSMO! ONLINE.


Isu warden akan diselesaikan secara holistik
Oleh PETAH WAZZAN ISKANDAR

29 Mei 2022, 4:46 pm
PUTRAJAYA – Kementerian Pendidikan sedang mengkaji isu berhubung keluhan guru warden asrama yang sekian lama tiada penyelesaian yang holistik.
Menteri Kanan Pendidikan, Datuk Dr. Radzi Jidin berkata, isu berkaitan lama sudah lama berlarutan yang memerlukan penyelesaian pelbagai aspek bagi memastikan perkara ini diselesaikan.
Katanya, isu warden sedikit berbeza kerana ia perkara khusus yang sedang diteliti kerana kita tahu isu warden ini bukanlah isu baharu.
“Saya tahu, semua warden tertanya-tanya tentang apakah pendekatan kementerian bagi menyelesaikan isu ini.
“Kita akan menyusun secara sistematik semua isu yang timbul termasuk elaun supaya ia boleh diselesaikan mengikut segmen dan perkara yang mudah dahulu. Penyelesaian ini akan dilakukan secara berperingkat,” katanya hari ini.
Beliau berkata demikian pada Majlis Jalinan Mesra Aidilfitri Dan Hari Terbuka KPM Tahun 2022 di perkarangan Kompleks Parcel E di sini hari ini. – KOSMO! ONLINE.


Rugi RM20,000 duit, peti sejuk hangus
Oleh KOSMO!

29 Mei 2022, 5:04 pm
Oleh KAMARIAH KHALIDI
DENGKIL – Sudahlah diuji dengan musibah banjir pada Disember tahun lalu, kini penghuni rumah sewa di Kampung Jenderam Hilir di sini hanya tinggal sehelai sepinggang selepas kediaman mereka musnah dijilat api dalam satu kejadian kebakaran semalam.
Salah seorang penghuni, Zalina Zakaria, 38, menyifatkan insiden yang berlaku itu sebagai dugaan berganda buat dirinya serta individu lain yang turut menyewa di lapan buah rumah lagi.
Menurutnya, ketika kejadian, dia bersama suami serta empat anak tiada di rumah kerana keluar untuk membeli barangan keperluan sebelum menerima panggilan daripada salah seorang jiran yang tinggal berhadapan memaklumkan kediamannya sudah hangus dijilat api.
“Ketika kejadian memang semua tiada di rumah, kami keluar selepas waktu maghrib untuk beli barang dapur dan barang berniaga kerana saya menjual ais krim Malaysia.
“Masa terima panggilan sekitar pukul 10 memang kami sudah hampir tiba di rumah dan hanya tergamam selepas melihat sendiri keadaan kediaman yang sudah hangus.

“Kami tak sempat menyelamatkan barangan berharga, wang tunai serta tiga buah peti sejuk beku dengan nilai anggaran kesemua kira-kira RM20,000,” katanya ketika ditemui Kosmo! di Balai Raya Taman Desa Jenderam Hilir di sini semalam.
Tambah Zalina lagi, walaupun terkilan kerana tidak sempat menyelamatkan barangan berharga mahupun dokumen penting, dia tetap bersyukur kerana tiada kemalangan jiwa atau kecederaan yang menimpa keluarganya. – KOSMO! ONLINE.


Hawana perlu jadi agenda nasional
Oleh DIYANATUL ATIQAH ZAKARYA

29 Mei 2022, 2:42 pm
MELAKA – Hari Wartawan Nasional (Hawana) yang disambut pada setiap 29 Mei perlu dijadikan agenda nasional demi mengangkat profesion kewartawanan dalam membantu proses pembangunan negara.
Menteri Komunikasi dan Multimedia, Tan Sri Annuar Musa berkata, Hawana tidak sepatutnya menjadi hari sambutan biasa, sebaliknya keraian dalam melahirkan pelbagai resolusi yang memandu ke arah memapankan dunia kewartawanan.
“Saya tidak mahu Hawana 2022 ini menjadi satu lip service atau sambutan Hari Ibu, Hari Bapa, sebaliknya ia lebih dari itu.
“Hawana ini boleh melahirkan beberapa resolusi-resolusi baharu yang dapat memandu arah bagaimana kita dapat mengangkat kewartawanan dan peranan para wartawan dalam proses pembangunan negara,” katanya.
Beliau berkata demikian pada sidang akhbar selepas merasmikan penutupan Forum Media Nasional bertemakan Kewartawanan Era Revolusi Industri Keempat: Cabaran dan Peluang sempena sambutan Hawana 2022 di Hotel Hatten di sini, hari ini.
Hawana diadakan yang bertujuan bagi meraikan para petugas media berlangsung pada 29 Mei setiap tahun. – KOSMO! ONLINE.


Kebakaran kilang tilam gemparkan penduduk Seremban
Oleh KOSMO!

29 Mei 2022, 3:34 pm
Oleh BADRUL HAFIZAN MAT ISA dan ZAKKINA WATI AHMAD TARMIZI
SEREMBAN – Kejadian kebakaran sebuah kilang pembuatan tilam di Kilometer 6, Jalan Jelebu di sini kelmarin menggemparkan penduduk sekitar bandar ini.
Apa tidaknya, kepulan asap hitam tebal boleh dilihat menjulang ke langit menimbulkan tanda tanya orang ramai dalam kejadian lewat petang tersebut.
Penduduk di Kampung Batu 4, Jalan Jelebu dekat sini yang rumah mereka terletak berhampiran dengan kilang tersebut memberitahu, kejadian kebakaran tersebut begitu menakutkan mereka ekoran banyak bunyi letupan yang kedengaran.
Penduduk, Rusilawati Mohd. Deli, 52, berkata, ketika kejadian dia berada di Mantin dan dimaklumkan oleh suaminya berkenaan ada kebakaran kilang yang terletak di sebelah rumah mereka.
“Apabila sampai di rumah saya dapati asap tinggi dan bau yang sangat kuat. Terdapat juga kedengaran letupan, bimbang berlaku perkara lebih buruk saya dan suami minta anak dan ahli keluarga lain keluar dan menyelamatkan diri,” katanya ketika ditemui Utusan Malaysia di sini malam kelmarin.

Sementara itu, seorang lagi penduduk, Maslina Ahmad, 43, berkata, sewaktu kejadian dia sedang membuang sampah dan kelihatan asap hitam di atas rumahnya kira-kira pukul 6.30 petang. – KOSMO! ONLINE.


Orang awam berebut makanan di rumah terbuka
Oleh HARRITH HISHAM

29 Mei 2022, 3:01 pm
PETALING JAYA – Tular satu klip video menunjukkan keadaan tidak terkawal sehingga menyebabkan orang awam terpaksa berasak-asak bagi mendapatkan pek makanan di sebuah majlis rumah terbuka di Dataran Merdeka, Kuala Lumpur semalam.
Menerusi rakaman yang dimuat naik di laman sosial Ijam itu turut memaparkan pengalaman kurang enak yang terpaksa dilalui oleh tetamu yang menunggu terutama di barisan hadapan kerana ditolak.
Selain tiada barisan dan pengurusan yang dilihat pada video berdurasi 2.32 minit itu, keadaan menjadi lebih teruk apabila anggota Jabatan Sukarelawan Malaysia (Rela) yang bertugas bertindak meninggikan suara kepada tetamu.
Susulan perkongsian tersebut, rata-rata orang ramai meluahkan kekecewaan terhadap pihak pihak penganjur kerana gagal menguruskan majlis tersebut dengan baik.
“Entahlah, siapa pihak pengurusan ni? Sepatutnya dari awal buat beberapa barisan dan bagi mereka satu-satu mengikut barisan. Aduh penganjur,” Kata Siti.
“Kesian sangat. Mungkin yang datang sini memang susah dapat makanan agaknya. Penganjur sepatutnya lebih bersedia,” seloroh Kak Wan.

“Sebiji macam negara luar yang berebut kebulur makanan. Serius la sanggup berhimpit bersesak untuk benda yang sendiri mampu beli,” ujar Izz. – KOSMO! ONLINE>


KPDNHEP kompaun 1,034 peniaga ayam, telur
Oleh TENGKU DANISH BAHRI TENGKU YUSOFF

29 Mei 2022, 3:23 pm
KUALA TERENGGANU – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan 1,034 notis kesalahan terhadap peniaga ayam dan telur ayam sepanjang pelaksanaan Penentuan Harga Maksimum (PHM) mulai 5 Februari lalu.
Timbalan Menteri KPDNHEP, Datuk Rosol Wahid berkata, nilai keseluruhan kompaun terhadap pemborong dan peniaga itu berjumlah RM256,000 selain sitaan barangan bernilai RM133,000.
“Sebanyak 882 kes melibatkan kegagalan peniaga mempamerkan tanda harga khas, menjual melebihi harga maksimum (111 kes) dan tiada tanda harga (41) kes.
“Sepanjang tempoh tersebut, pasukan penguat kuasa kementerian menjalankan pemeriksaan di 66,375 premis termasuk 65,245 di peringkat runcit, pemborong (1,117) dan peringkat pengeluar (13),” katanya ketika ditemui pada majlis sambutan Aidilfitri KPDNHEP Terengganu di sini hari ini.
Dalam pada itu, Rosol turut mengingatkan pemborong dan peniaga agar tidak mengambil kesempatan menaikkan harga jualan melebihi maksimum ditetapkan dalam tempoh minggu-minggu terakhir PHM ini.- KOSMO! ONLINE


Hujan lebat di Perlis, Kedah petang ini
Oleh HARRITH HISHAM

29 Mei 2022, 3:28 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di utara semenanjung pada petang ini.
MetMalaysia dalam kenyataan berkata, keadaan tersebut dijangkakan berlanjutan sehingga pukul 6 petang nanti.
“Ia membabitkan keseluruhan kawasan di Perlis dan beberapa kawasan di Kedah iaitu Langkawi, Kubang Pasu, Kota Setar, Pokok Sena, Padang Terap, Yan, Pendang dan Sik,” katanya.
Sehubungan itu, MetMalaysia menasihatkan orang ramai sentiasa berwaspada dan tidak melakukan pembakaran terbuka bagi mengelakkan kejadian jerebu. – KOSMO! ONLINE


Mahkamah Agung arah polis hormati hak pelacur
Oleh KOSMO!

29 Mei 2022, 3:00 pm
NEW DELHI –  Panel tiga  hakim Mahkamah Agung menetapkan bahawa pekerja seks di India  berhak mendapat perlindungan undang-undang yang sama seperti sektor lain, lapor laman berita RT, kelmarin.
Panel diketuai oleh Hakim L. Nageswara Rao itu turut mengumumkan bahawa undang-undang jenayah perlu digunapakai  sama rata dalam semua kes berdasarkan umur dan persetujuan termasuk kepada pekerja seks.
Selagi pekerja seks adalah individu dewasa, polis tidak boleh campur tangan atau mengambil tindakan jenayah terhadap mereka.
Kerja seks secara sukarela tidak menyalahi undang-undang, namun menguruskan rumah pelacuran kekal sebagai jenayah. Menurut mahkamah sama, pekerja yang melayan pelanggan secara bersendirian tidak boleh ditangkap atau dijadikan mangsa semasa serbuan ke atas kemudahan tersebut.
“Tidak kira jenis pekerjaan apa sekalipun, setiap individu di negara ini mempunyai hak untuk hidup bermaruah di bawah Perkara 21 Perlembagaan,” kata panel hakim tersebut dalam keputusannya.
Ibu yang bekerja dalam perdagangan seks tidak seharusnya dilucutkan hak penjagaan anak-anak mereka, begitu juga anak-anak yang didapati tinggal di rumah pelacuran atau dengan pekerja seks tidak boleh diandaikan sebagai diperdagangkan.

Selain itu, polis tidak boleh mendiskriminasi pekerja seks yang menjadi mangsa serangan seksual.
Panel hakim tersebut turut mengulas sikap polis yang kejam dan ganas terhadap pekerja seks seolah-olah mereka adalah warga kelas kedua yang haknya tidak diiktiraf.
Hakim L.Nageswara pula menegaskan bahawa pihak berkuasa perlu  mengelak daripada memaksa pekerja seks untuk dihantar  ke tempat perlindungan atau kemudahan pembetulan tanpa kehendak mereka.
Mahkamah juga memberi amaran kepada media supaya berhati-hati dan  tidak mendedahkan identiti pekerja seks semasa membuat liputan mengenai,  penangkapan, serbuan dan operasi menyelamat.
Walaupun pelacuran mungkin tidak lagi boleh didakwa sebagai jenayah namun voyeurisme atau amalan mendapatkan keseronokan seksual daripada melihat individu lain melakukan aktiviti seksual kekal sebagai satu kesalahan.
Mahkamah telah meminta jawapan kepada pengesyoran perbicaraan mengenai isu berkenaan pada 27 Julai akan datang.
Undang-undang pelacuran India melarang permintaan dan pelacuran awam serta pemilikan rumah pelacuran tanpa secara jelas mengharamkan amalan kerja seks itu sendiri. – Agensi


Kenderaan Thailand dibenar masuk Kelantan pada 1 Jun
Oleh YATIMIN ABDULLAH

29 Mei 2022, 3:50 pm
RANTAU PANJANG – Kenderaan persendirian dari Thailand dibenarkan untuk masuk ke negeri ini menerusi tiga pintu utama Stesen Kawalan Sempadan Jabatan Pengakutan Jalan (JPJ) di Pengkalan Kubor, Rantau Panjang dan Jeli bermula 1 Jun ini.
Pengarah JPJ Kelantan, Mohd. Misuari Abdullah berkata, tindakan itu serentak dengan keputusan yang telah diputuskan oleh pihak berkuasa Malaysia dan Thailand sebelum ini.
Menurutnya, semua kenderaan persendirian dari negara berkenaan perlu mematuhi semua prosedur operasi standard yang telah ditetapkan oleh Majlis Keselamatan Negara pada 1 April 2022 lalu.
“JPJ Kelantan akan mengeluarkan Permit Peredaran Antarabangsa (ICP) di ketiga-tiga buah Stesen Kawalan Sempadan bagi kemasukan kenderaan persendirian dari Thailand ke negara ini.
“Syarat yang dikenakan antaranya borang permohonan Permit Peredaran Antarabangsa (JPJK9), Borang Pengisytiharan Penumpang (JPJK9A), salinan pasport pemohon (pemandu atau pemilik kenderaan) dan salinan sijil perakuan pendaftaran kenderaan,” katanya kepada semasa meninjau Stesen Kawalan Sempadan Rantau Panjang di sini hari ini.
Hadir sama, Ahli Parlimen Narathiwat, Samphan Yusoff dan Pegawai Daerah Golok, Anirud Buaon. – KOSMO! ONLINE.


PRU15: Khir Toyo sah hasrat bertanding di Sungai Besar
Oleh ISKANDAR SHAH MOHAMED

29 Mei 2022, 2:07 pm
SABAK BERNAM – Bekas Menteri Besar Selangor, Dr. Mohamad Khir Toyo mengesahkan hasrat untuk bertanding di kawasan Parlimen Sungai Besar pada Pilihan Raya Umum ke-15 (PRU15).
Mohamad Khir, 56, keinginan itu dinyatakan bertujuan merampas dan mengembalikan semula kerusi berkenaan kepada UMNO.
Kata bekas Ahli Dewan Undangan Negeri (ADUN) Sungai Panjang itu, beliau yakin dengan penerimaan dan sokongan kuat masyarakat tempatan terhadapnya.
“Niat saya (bertanding) kerana hanya mahu memastikan kemenangan parti (UMNO) dan bukannya ada tujuan lain.
“Namun, saya menyerahkan segala keputusan itu kepada pucuk kepimpinan tertinggi parti,” katanya ketika ditemui pada majlis Jamuan Aidilfitri di kediamannya di Simpang Lima, Sungai Besar di sini, hari ini.
Jelas Mohamad Khir yang juga anak jati Sungai Burong, beliau mahu menggunakan pengalaman yang ada untuk membantu jentera pilihan raya UMNO. – KOSMO! ONLINE.


Intan Najuwa gastrik kerana tekanan kerja, terlebih kafein
Oleh SAIRUL ZAMRI MISRANI

29 Mei 2022, 3:42 pm
PETALING JAYA – Pelakon cantik Intan Najuwa mengingatkan dirinya dan juga semua agar tidak sesekali mengabaikan soal kesihatan akibat terlalu sibuk dengan urusan kerja.
Intan ketika dihubungi Kosmo! berkata, dia mengakui dirinya salah seorang individu yang terlalu mementingkan soal kerja hingga menyebabkan dia diserang penyakit gastrik dan terpaksa dikejarkan ke hospital semalam.
Kata Intan, dia tidak menolak faktor tekanan yang disebabkan kerja, pelajaran selain pengambilan kafien secara berlebihan menjadi penyumbang dia mendapat penyakit tersebut.
“Sekali lagi saya diuji dengan gastrik teruk sejak beberapa hari lalu sampai terpaksa dibawa ke hospital untuk rawatan.
“Bukan sahaja gastrik, tetapi jantung dan denyutan nadi saya turut menjadi laju dan seakan berdebar-debar.
“Doktor kata saya terlalu stres (tertekan) disebabkan kerja dan tidak cukup rehat selain pengambilan kafien berlebihan,” katanya.

Tambah pelakon drama Saat Kau Takluk Cinta Ini itu, dia bersyukur kerana tidak ditahan di dalam wad dan dibenarkan pulang beberapa jam selepas menerima rawatan.
“Alhamdulillah kesihatan saya semakin bertambah baik. Sekarang ini pun saya dah masuk set untuk berlakon semula.
“Cuma lepas ini saya kena lebih mementingkan soal kesihatan dan jaga pemakanan serta kurangkan minuman berkafien seperti kebiasaan.
“Kerja-kerja juga, jangan nanti kalau dah sakit baru nak menyesal,” katanya.
Terdahulu, Intan atau nama sebenarnya Intan Najuwa Abdul Wahid, 25, memuat naik foto dalam InstaStory memaparkan tangannya sedang dimasukkan drip air.
Sekitar 2018, Intan turut pernah dimasukkan ke wad di sebuah hospital di ibu negara untuk beberapa hari selepas mengalami tekanan darah rendah dan dehidrasi melampau. – KOSMO! ONLINE


Buruh mengaku tidak bersalah miliki pistol tiruan
Oleh MUHAMMAD AYMAN GHAFFA

29 Mei 2022, 2:29 pm
KOTA BHARU – Seorang buruh kampung didakwa di Mahkamah Majistret di sini hari ini atas satu pertuduhan memiliki sepucuk pistol tiruan tanpa kebenaran tiga bulan lalu.
Tertuduh, Mohd. Azhan Mustaffa, 38, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Majistret Mohd. Izdham Naim Che Ani.
Mengikut pertuduhan, tertuduh didakwa memiliki sepucuk pistol tiruan tanpa kebenaran yang sah.
Kesalahan itu dilakukan olehnya di kawasan semak berhampiran sebuah rumah di Kampung Terap Banggu di sini kira-kira pukul 1.15 petang pada 23 Februari 2022.
Tertuduh didakwa mengikut Seksyen 36(1) Akta Senjata Api 1960 yang memperuntukan hukuman penjara sehingga satu tahun atau dikenakan denda tidak lebih RM5,000 atau kedua-duanya jika sabit kesalahan.
Pendakwaan dikendalikan oleh Pegawai Pendakwa, Inspektor Siti Aisyah Abdul Manah manakala tertuduh diwakili peguam Yayasan Bantuan Guaman Kebangsaan (YBGK), Intan Nor Nadhirah Ismail.

Terdahulu, Siti Aisyah menawarkan jaminan sebanyak RM5,000 kepada tertuduh selain memohon tarikh untuk serahan dokumen.
Intan Nor Nadhirah dalam rayuannya memohon jaminan yang rendah memandangkan Mohd. Azhan merupakan bapa tunggal yang perlu menjaga tiga anak berusia antara tujuh hingga 10 tahun. – KOSMO! ONLINE.


Pemotong ikan dijel 4 bulan, mengaku salah tampar ibu
Oleh MUHAMMAD AYMAN GHAFFA

29 Mei 2022, 1:51 pm
KOTA BHARU – Seorang pemotong ikan dijatuhi hukuman penjara empat bulan oleh Mahkamah Majistret di sini hari ini selepas mengaku bersalah atas pertuduhan menampar pipi kanan ibunya pada 14 April lalu.
Tertuduh, Muhamad Saifullah Jusoh, 32, membuat pengakuan itu selepas pertuduhan terhadapnya dibacakan oleh jurubahasa di hadapan Majistret Mohd. Izdham Naim Che Ani.
Mengikut pertuduhan, tertuduh didakwa cuba mencederakan ibunya, Khalthum Zakaria, 67, dengan cuba menampar di bahagian pipi warga emas itu.
Kesalahan itu dilakukan olehnya di sebuah rumah di Kampung Telok Panji di sini kira-kira pukul 11.18 pagi pada 14 April lalu.
Tertuduh didakwa mengikut Seksyen 323 Kanun Keseksaan dan dibaca bersama Seksyen 511 Kanun Keseksaan yang memperuntukkan hukuman penjara maksimum setahun atau denda sehingga RM2,000 atau kedua-duanya jika sabit kesalahan.
Pendakwaan dikendalikan oleh Pegawai Pendakwa, Inspektor Siti Aisyah Abdul Manah manakala tertuduh diwakili peguam Yayasan Bantuan Guaman Kebangsaan (YBGK), Intan Nor Nadhirah Ismail. – KOSMO! ONLINE.


Thailand rancang pinjam RM2.5 bilion tambah subsidi harga minyak
Oleh KOSMO!

29 Mei 2022, 2:00 pm
BANGKOK – Pejabat Dana Bahan Api Thailand merancang meminjam 20 bilion baht (RM2.5 bilion) untuk menambah subsidi harga minyak negara, lapor laman berita Thaiger kelmarin.
Pelan itu susulan laporan mengenai penduduk dan jabatan berbeza semakin terjejas dengan kenaikan harga minyak global.
Pejabat itu sedang mencari pinjaman daripada Bank Simpanan Kerajaan dan Bank Krungthai dengan butirannya dijangka dijelaskan akhir bulan ini.
Ketua Pengarah Pejabat Dana Bahan Api, Wisak Wattanasup berkata, pihaknya sedang berunding dengan kedua-dua organisasi tersebut bagi mendapatkan pinjaman bernilai RM2.5 bilion.
Wisak menyatakan bahawa dana itu mempunyai pelan sandaran sekiranya dua institusi kewangan tersebut tidak dapat memberikan pinjaman.
Namun begitu, beliau yakin bahawa dana itu akan dapat menyelesaikan pinjaman sebelum akhir bulan ini.

Ketua Jabatan Dasar dan Strategi, Pejabat Dana Bahan Api, Ponchai Jirakunpisarn menegaskan bahawa pihaknya  meminjam wang hanya mengikut keperluan dan mempertimbangkan jumlah pinjaman mengikut kemampuan untuk melaksanakan pinjaman secara praktikal.
Ponchai menjelaskan, Dana Bahan Api sudah mempunyai baki belanjawan kira-kira 13 bilion baht (RM1.6 bilion) dan mereka tidak merancang untuk menggunakan kesemua wang pinjaman serta-merta selepas mendapatkannya.
Pelan pinjaman tersebut dibuat sebagai langkah berjaga-jaga sekiranya pejabat itu kehabisan bajet belanjawannya.
Kerajaan Thailand telah mensubsidi harga runcit diesel sehingga 10 baht seliter (RM1.28).
Ponchai menambah, pengurangan cukai eksais diesel pada 5 baht seliter (64 sen) yang diumumkan kerajaan juga mengurangkan beban subsidi dan bajet dana. – Agensi


Platform enjin carian perlu kena cukai
Oleh DIYANATUL ATIQAH ZAKARYA

29 Mei 2022, 1:07 pm
MELAKA – Kerajaan perlu mempertimbangkan untuk mengenakan cukai kandungan terhadap platform enjin carian bagi memastikan keuntungan yang diraih dikembalikan kepada penyedia media tempatan.
Pengarang Kumpulan Media Mulia Sdn. Bhd. (Media Mulia), Mohamad Azlan Jaafar berkata, cukai itu bertepatan dengan kerja keras dan kos yang ditanggung oleh media tempatan dalam menghasilkan kandungan.
Jelasnya, mekanisme itu juga bukan satu perkara baharu, malah telah dilaksanakan oleh beberapa buah negara di bawah Kesatuan Eropah (EU) seperti Australia dan Perancis.
“Sudah tiba masanya kerajaan mengenakan cukai untuk memaksa platform enjin carian seperti Google yang mengaut keuntungan mudah daripada platform itu membayar balik kepada penyedia kandungan tempatan.
“Australia contohnya telah melaksanakan perkara yang sama dan saya kira Malaysia pun kena fikirkan, kalau kita nak ada industri media yang melonjak serta boleh banggakan,” katanya.
Beliau berkata demikian pada Forum Media Nasional sempena Hari Wartawan Nasional (Hawana) 2022 yang berlangsung di sebuah hotel di Banda Hilir di sini hari ini.

Forum bertajuk Kewartawanan Era Revolusi Industri Keempat: Cabaran dan peluang itu turut disertai Ketua Pegawai Eksekutif Melaka Hari Ini (MHI), Datuk Seri Abd. Jalil Hamid; Pengarah Editorial Free Malaysia Today (FMT), Jasbant Singh Partap Singh dan bekas Ketua Pegawai Eksekutif Malaysiakini.Com, Premesh Chandran.
Mengulas lanjut beliau berkata, pelaksanaan cukai itu juga dilihat mampu membantu syarikat-syarikat media tempatan dalam pengurusan kos penyediaan kandungan.
“Pada hari ini, cabaran dihadapi oleh syarikat media bukan sahaja daripada segi menyediaan kandungan berkualiti tetapi pendapatan untuk bertahan dalam suasana yang semakin getir.
“Sejak tahun 2004 di Amerika Syarikat (AS), 1,800 akhbar telah ditutup. Siapa nak sertai industri yang bergelut untuk memastikan pada 25 haribulan akan ada gaji kepada kakitangan?,” ujarnya. – KOSMO! ONLINE.


Pasangan kekasih ‘dalang’ sindiket dadah terbesar tersungkur
29 Mei 2022, 1:16 pm
KUALA LUMPUR – Sindiket memproses dan mengedar dadah terbesar di negara ini berjaya ditumpaskan dengan penahanan pasangan kekasih yang disyaki dalang utama menerusi empat serbuan di ibu negara pada 26 Mei lalu.
Pasangan tersebut diberkas bersama dua lagi individu yang berusia 48 hingga 56 tahun bersama serbuk dadah jenis MDMA dan ekstasi yang dianggarkan bernilai RM26.5 juta.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, pasukan JSJN Bukit Aman bersama JSJN Kuala Lumpur telah melancarkan empat serbuan di ibu negara mulai pukul 4.30 petang hingga 11.30 malam.
“Melalui hasil serbuan itu, pihak polis berjaya memberkas empat individu, seorang lelaki tempatan dan tiga wanita warga China berusia 48 hingga 56 tahun yang disyaki terlibat dengan kegiatan memproses dan mengedar ekstasi untuk pasaran tempatan.
“Suspek lelaki dan salah seorang suspek wanita merupakan pasangan kekasih dan disyaki dalang utama kegiatan tersebut. Suspek wanita disyaki belajar cara-cara memproses dadah daripada kekasihnya itu.
“Hasil semakan awal mendapati kesemua suspek wanita berada di negara ini antara empat hingga lima tahun lalu dan mereka disyaki masuk ke negara ini menggunakan pas lawatan sosial,” ujarnya pada sidang akhbar di Menara 1, Bukit Aman dekat sini hari ini.

Menurutnya, menerusi hasil serbuan itu juga, pihak JSJN berjaya merampas serbuk MDMA dan ekstasi 264.3 kilogram (kg) yang dianggarkan bernilai RM26.5 juta.- KOSMO! ONLINE


Harimau Malaya makin selesa formasi baharu
Oleh MUHAMAD ARDIE PUTRA SUHAIMI

29 Mei 2022, 1:00 pm
KETUA jurulatih skuad Harimau Malaya, Kim Pan-gon memuji mentaliti barisan pemain yang dilihat mudah untuk menyesuaikan diri dengan formasi baharu yang diperkenalkan selepas melakar kemenangan 4-0 ke atas Brunei kelmarin.
Pada aksi di Stadium Nasional, Bukit Jalil itu, skuad negara tidak mempunyai masalah untuk merekodkan keputusan positif ke atas Brunei hasil jaringan Syafiq Ahmad, Syamer Kutty Abba, Faisal Halim dan Guilherme De Paula.
Kata Pan-gon, formasi yang diperkenalkan pada awal perlawanan dilihat agak berkesan untuk memastikan pasukan mendominasi permainan, tetapi percaya situasi tersebut bukanlah perkara utama kerana apa yang penting pemain dapat sesuaikan diri.
“Kali ini saya cuba untuk melakukan formasi yang berbeza (3-4-3), tetapi saya berpendapat ini bukanlah perkara utama yang perlu diberi perhatian. Apa yang penting bagi saya adalah pemain dapat menyesuaikan diri.
“Saya juga gembira melihat prestasi pemain yang kekal agresif, mempamerkan corak permainan dinamik, selain menguasai perlawanan. Justeru, saya tidak merungut dengan apa yang mereka sumbangkan kerana semua memberikan seratus peratus,” katanya.
Sementara itu, Pan-gon enggan mengulas mengenai prestasi De Paula yang turut meledak satu gol menerusi sepakan penalti serta mencipta bantuan jaringan selepas dimasukkan pada babak kedua.

Namun, pada aksi tersebut pemain kelahiran Brazil itu mensia-siakan banyak peluang keemasan yang sepatutnya boleh diterjemahkan kepada gol dengan beberapa rembatan yang dilakukan tersasar.
“Secara jujur, saya tidak suka bercakap mengenai prestasi individu kerana ada dalam kalangan mereka melakukan kesilapan, namun apa yang penting buat saya adalah mereka belajar untuk memperbaiki kelemahan tersebut.
“Pujian juga harus diberikan kepada semangat berpasukan dalam kalangan pemain yang cukup tinggi selain saya sifatkan komen untuk aspek individu hanya akan dibincangkan secara dalaman sahaja dan bukan untuk didedahkan kepada umum,” katanya.
Selepas ini pasukan Harimau Malaya akan mengharungi satu lagi aksi persahabatan menentang Hong Kong, Rabu ini sebelum mengalihkan tumpuan pada peringkat Kumpulan E kelayakan Piala Asia 2023 bulan depan.


Kertas siasatan kes kebun ganja dalam proses dilengkapkan
Oleh NOR AZIHAN MD. GHAZALI

29 Mei 2022, 1:32 pm
KUALA LUMPUR – Polis sedang melengkapkan kertas siasatan berhubung kes seorang bekas diplomat bersama anak lelakinya yang ditahan berikutan penemuan kira-kira 100 pokok ganja yang ditanam sekitar rumahnya dekat Janda Baik, Pahang.
Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, kertas siasatan akan diserahkan kepada Pejabat Peguam Negara dalam masa terdekat sebaik ia lengkap.
“Seorang bekas diplomat berusia 78 tahun itu telah dibebaskan dengan jaminan polis setelah tempoh remannya tamat semalam, manakala anaknya masih ditahan reman sehingga esok,” ujarnya pada sidang akhbar di Menara 1, Bukit Aman dekat sini hari ini.
Terdahulu, pada Selasa lalu, seorang bekas diplomat berstatus Datuk diberkas polis selepas disyaki menanam dan memiliki ladang pokok ganja kira-kira 100 batang.
Ketua Polis Pahang, Datuk Ramli Mohamed Yoosuf berkata, serbuan telah dijalankan pasukan dari Bahagian Siasatan Jenayah Narkotik, Ibu Pejabat Polis Daerah (IPD) Bentong kira-kira pukul 6.10 petang di kediaman suspek pada 21 Mei lalu.
Menurutnya, hasil pemeriksaan di kawasan belakang garaj rumah tersebut, pihak polis menjumpai lima batas tanah yang ditanam tumbuhan disyaki pokok ganja.

Jumlah keseluruhan rampasan disyaki pokok ganja adalah sebanyak 102 pokok dan nilai anggaran bagi setiap satu pokok adalah RM600 dengan nilai keseluruhan RM61,200.
Susulan penahanan suspek itu, seorang lelaki berumur 53 tahun yang juga anak suspek ditahan di Shah Alam kira-kira pukul 5.30 petang pada Isnin untuk membantu siasatan dibawah Seksyen 39B dan Seksyen 6B akta sama. – KOSMO! ONLINE


JHEAIK siasat ritual amalan khurafat di Gunung Jerai
Oleh JAMLIAH ABDULLAH

29 Mei 2022, 1:58 pm
ALOR SETAR – Jabatan Hal Ehwal Agama Islam Negeri Kedah Darul Aman (JHEAIK) menyiasat satu ritual amalan khurafat dipercayai dilakukan di atas Gunung Jerai yang tular di media sosial.
Menurut Pengarahnya, Datuk Mohd. Yusri Daud berkata, pihaknya menerima aduan berkaitan perkara itu daripada orang ramai ekoran video berdurasi seminit yang tular beberapa hari lalu.
Katanya, JHEAIK memandang berat dan menyiasat aduan tersebut mengikut Seksyen 4 dan Seksyen 7 Enakmen Kesalahan Jenayah Syariah (Kedah Darul Aman) 2014 atas kesalahan doktrin palsu dan menghina atau menyebabkan dipandang hina agama Islam.
“Jika sabit kesalahan, Seksyen 4 memperuntukkan denda tidak melebihi RM5,000 atau dipenjarakan selama tempoh tidak melebihi tiga tahun atau disebat tidak melebihi enam sebatan atau dihukum dengan mana-mana kombinasi hukuman itu.
“Manakala Seksyen 7 Enakmen yang sama memperuntukkan denda tidak melebihi RM3,000 atau dipenjarakan selama tempoh tidak melebihi dua tahun atau kedua-duanya jika sabit kesalahan,” katanya dalam satu kenyataan di sini hari ini.
Tambah beliau, pada masa yang sama, JHEAIK melalui Bahagian Penyelidikan akan terus mengadakan siri-siri penerangan di seluruh negeri berkaitan bahaya amalan khurafat kepada masyarakat. – KOSMO! ONLINE.


Isu masa, stadium buat Malaysia tidak minat
Oleh MUHAMAD ARDIE PUTRA SUHAIMI

29 Mei 2022, 1:30 pm
PERSATUAN Bola Sepak Malaysia (FAM) memberi bayangan untuk tidak membida hak penganjuran menjadi tuan rumah kejohanan berpestij, Piala Asia 2023 yang dijadualkan berlangsung pada Jun tahun depan.
Perkara ini disahkan Setiausaha FAM, Mohd. Saifuddin Abu Bakar selepas mengenal pasti kekangan masa selain tiada venue serta stadium yang menepati piawaian untuk ditawar menganjur perlawanan itu nanti.
“Saya rasa kita tidak akan membida hak tuan rumah sebab persediaan untuk ke Piala Asia ini besar. Bagi aspek logistik seperti penginapan, keselamatan mungkin tiada masalah, tetapi padang latihan serta stadium perlu memenuhi kriteria.
“Difahamkan, saya rasa minimum perlu ada empat stadium, padang latihan yang berkualiti juga kena ada yang berhampiran dengan stadium,” katanya ketika ditemui Kosmo!
Akhbar Kosmo! semalam melaporkan pihak Konfederasi Bola Sepak Asia (AFC) memberikan ‘lampu hijau’ buat mana-mana negara membida hak tuan rumah selepas China menarik diri awal bulan ini.
Mengulas lanjut, Saifuddin mengakui kemungkinan untuk berbincang dengan negara serantau bagi membida hak penganjuran bersama juga mungkin sukar untuk dilakukan atas faktor masa yang singkat.

“Dahulu kita pernah jadi tuan rumah pada edisi 2007 bergabung bersama Indonesia, Thailand dan Vietnam. Cuma, saya rasa agak susah untuk dilakukan sekali lagi dengan perlawanan bakal diadakan pada Jun tahun depan, persedian sudah semakin suntuk.
“Namun, ini bukan keputusan saya, jika Exco FAM berhasrat untuk membida terpulanglah, kerana mungkin ia akan dibincangkan pada mesyuarat akan datang,” katanya.


Dua minggu masuk ICU, bapa Naqiu meninggal dunia
Oleh SAIRUL ZAMRI MISRANI

29 Mei 2022, 2:04 pm
PETALING JAYA – Bapa kepada penyanyi, Naqiu iaitu Mohd. Najib Wan Amin meninggal dunia pada usia 69 tahun akibat masalah jantung dan komplikasi Covid-19 pukul 6.50 pagi tadi.
Berita duka tersebut dikongsikan Naqiu yang juga juara musim keenam program realiti, Gegar Vaganza (GV6) menerusi Instagramnya.
Terdahulu, arwah bapanya dimasukkan ke Unit Rawatan Rapi Hospital Serdang pada 16 Mei lalu dan ditidurkan akibat paras oksigen menurun.
“Allahuakbar, papa saya baru sahaja meninggal dunia pukul 6.50 pagi tadi. Saya mohon semua untuk sedekahkan Al-Fatihah buat papa.
“Moga dia ditempatkan dalam kalangan mereka yang beriman dan moga papa diletakkan diletakkan di syurga tertinggi di sisi-Nya.
“Papa dah terlalu penat, lama sangat dah sakit. Lepas ini, papa berehatlah. Papa boleh jumpa mama di sana. Moga satu hari nanti kita semua akan bertemu kembali,” tulisnya.

Meninjau ruangan komen, rata-rata pengikut dan rakan artis tidak putus-putus memberikan salam takziah dan mendoakan agar Naqiu sekeluarga tabah.
Terdahulu, pada 3 Januari 2020, Naqiu turut kehilangan abangnya, Huzaini Hussein akibat jangkitan kuman pada paru-paru. – KOSMO! ONLINE


Kanak-kanak tiga tahun hilang ditemukan lemas
Oleh KHAIRULMIZAN YAHYA

29 Mei 2022, 1:47 pm
KUANTAN – Mayat kanak-kanak perempuan, Siti Nur Athhiyya Sofea Muhammad Sukri, 3, yang dilaporkan hilang selepas disyaki terjatuh dari rumah rakit di Sungai Bukit Rangin, di sini ditemui kira-kira pukul 11.35 pagi tadi.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa ditemui oleh pasukan penyelamat yang melakukan pencarian menggunakan bot.
“Operasi mencari dan menyelamat mangsa diteruskan hari ini dengan memperluaskan skop pencarian sehingga tiga kilometer dari lokasi mangsa terjatuh.
“Mayat mangsa ditemukan terapung kira-kira 1.5 kilometer dari lokasi dia terjatuh dalam keadaan masih lengkap berbaju,”katanya di sini, hari ini.
Hari ini Kosmo! melaporkan kegembiraan sebuah keluarga meraikan majlis jamuan raya Aidilfitri di rumah rakit bertukar tragedi apabila anak mereka berusia tiga tahun hilang selepas dipercayai terjatuh ke dalam sungai di Bukit Rangin di sini dua hari lalu.
Kehilangan mangsa, Siti Nur Atthiya Sofea Muhammad Sukri,3, disedari keluarganya pada pukul 11.15 malam.- KOSMO! ONLINE.


Lelaki curi 23 senapang angin kerana mahu cari modal kahwin
Oleh KOSMO!

29 Mei 2022, 1:00 pm
JAKARTA – Seorang lelaki di Bali, Indonesia ditahan kerana mencuri 23 senapang angin dengan alasan mahu dijadikan modal untuk berkahwin, lapor stesen penyiaran CNN Indonesia, kelmarin.
Polis Sukasada, Buleleng di Bali, menahan Umaro Marok, 25, selepas perbuatannya terbongkar di Kedai Lubdaka, Kecamatan Sukasada, Kabupaten Buleleng, Bali.
Suspek dilaporkan terdesak melakukan jenayah itu selepas buntu mencari jalan bagi menampung perbelanjaan perkahwinannya.
“Motifnya  adalah menjual senapang ini bagi dijadikan modal untuk majlis perkahwinan,” kata Ketua Hubungan Manusia Polis Buleleng, Asisten Komisioner Gede Sumarjaya.
Kejadian bermula dengan mangsa bernama Putu Hardi Pertama melaporkan kehilangan senapang angin di kedainya.
Turut dicuri adalah sembilan senapang angin jenama Sangatha, dua senapang angin BSA, tiga senapang angin FX Frow, satu senapang angin APC, satu senapang angin Ruger, satu senapang angin TSC, dua senapang angin jenama Benjamin Marunder, dua senapang angin Lubdaka 117 dan dua senapang angin Predator serta beberapa peralatan memancing.

“Bagi kejadian ini, mangsa mendakwa mengalami kerugian kira-kira 105 juta rupiah (RM31,624).
“Suspek boleh didakwa dengan kesalahan jenayah pencurian mengikut Akta 363 ayat (1) 4 Kanun Keseksaan dengan hukuman penjara maksimum tujuh tahun,” kata Gede. – Agensi


Aprilia jadi pilihan RNF musim 2023
Oleh MUHAMMAD HELMEE RAMLI

29 Mei 2022, 12:30 pm
PASUKAN RNF akhirnya mengesahkan mereka bakal menamatkan kerjasama dengan Yamaha apabila beralih arah untuk menggunakan jentera Aprilia bagi Kejuaraan Motosikal Dunia (MotoGP) musim 2023.
Prinsipal pasukan RNF, Datuk Razlan Razali menyuarakan rasa gembira dan teruja untuk menjalinkan kerjasama selain mahu membantu perkembangan pengeluar motosikal dari Itali itu.
Menerusi perjanjian selama dua tahun dengan pilihan lanjutan dua tahun, Razlan berterima kasih kepada Aprilia kerana meletakkan keyakinan cukup tinggi terhadap pasukan tersebut.
“Kami sangat gembira dan teruja untuk menjalinkan kerjasama jangka panjang bersama Aprilia. Falsafah kami tetap sama, iaitu untuk membangunkan pelumba yang boleh beraksi bersama pasukan utama Aprilia.
“Kami juga akan membantu mereka dari segi pembangunan bagi memastikan kami terus menampilkan aksi kompetitif serta menjadi pemenang bersama Aprilia Racing,” katanya.
Pada masa sama, beliau menyatakan penghargaan kepada Yamaha selepas bersama mengharungi saingan MotoGP sejak 2019 selain mencatat prestasi cukup mengagumkan pada musim 2020.

“Kami mahu mengalungkan penghargaan serta mengucapkan terima kasih kepada Yamaha atas kerjasama yang dijalinkan selama ini. Kami tetap berikan fokus 100 peratus bagi menghadapi saingan musim ini.
“Sudah tentu kami perlu bekerja lebih keras bagi meningkatkan kemampuan jentera serta memperbaiki keputusan perlumbaan bersama Yamaha. Kami mahu tamatkan saingan 2022 dengan penuh bangga,” ujar Razlan.


UPSI raih 8 emas, 8 perak di ITEX 2022
Oleh HARRITH HISHAM

29 Mei 2022, 12:57 pm
PETALING JAYA – Universiti Pendidikan Sultan idris (UPSI) berjaya meraih lapan pingat emas dan lapan pingat perak menerusi Pertandingan Inovasi International Invention, Innovation and Technology Exhibition (ITEX 2022) yang berlangsung pada 26 hingga 27 Mei lalu di Pusat Konvensyen Kuala Lumpur (KLCC).
Naib Canselor, Prof. Datuk Dr. Md. Amin Md. Taff berkata, kejayaan itu merupakan satu kebanggaan atas kemenangan yang dicapai oleh penyelidik-penyelidik UPSI dan juga sebagai hadiah sempena sambutan 100 tahun UPSI bermula era Sultan Idris Training College (SITC).
“Penyelidik-penyelidik UPSI memiliki daya kreativiti untuk berkarya dalam lapangan penyelidikan khususnya bidang pendidikan yang bermanfaat untuk masyarakat,” katanya dalam kenyataan hari ini.
Sementara itu, Timbalan Naib Canselor (Penyelidikan dan Inovasi), Prof. Dr. Suriani Abu Bakar berkata, kejayaan lapan pingat emas itu diperolehi menerusi Prof. Madya Dr. Ahmad Zulfiqar Shah Abdul Hadi dari Fakulti Sains Kemanusiaan (FSK).
Turut menyumbang kejayaan ialah Dr. Shazlyn Milleana Shaharudin dari Fakulti Sains dan Matematik (FSM), Prof. Madya Dr. Lee Tien Tien (FSM), Dr. Adibah Abu Bakar (FSM), Prof. Madya Dr. Nurul ‘Ain Mohd. Daud dari Fakulti Pembangunan Manusia (FPM), Dr. Nurul Hasyimah Mat Rani (FPM), Dr. Syamsinar Abdul Jabar (FPM) serta Dr. Mohd. Ikhwan Hadi Yaacob dari Jabatan Hal Ehwal Pelajar.
Selain itu, lapan pingat perak lagi disumbangkan oleh Dr. Azniah Ismail dari Fakulti Seni, Komputeran dan Industri Kreatif (FSKIK), Prof. Madya Dr. Ashardi Abas (FSKIK) Dr. Hamidah Idris (FSM), Dr. Rozita Yahaya (FSM), Dr. Zamzana Zamzamir (FSM), Dr. Fara Dayana Mohd Jufry (Fakulti Muzik dan Seni Persembahan) Dr. Siti Musliha Mat Rasid (Fakulti Sains Sukan dan Kejurulatihan) serta Dr.Mohamad Amiruddin Ismail dari Fakulti Teknikal dan Vokasional ( FTV).

Tambah Md. Amin, kejayaan UPSI kali ini juga diyakini akan memberi inspirasi kepada penyelidik-penyelidik lain untuk lebih kreatif dan inovatif melakukan penyelidikan yang menarik. – KOSMO! ONLINE


Gempur kilang cuci tong terpakai penyebab sungai jadi biru
Oleh ISKANDAR SHAH MOHAMED

29 Mei 2022, 12:10 pm
KLANG – Misteri sungai biru yang pernah melanda Sungai Aur di Pangsapuri Taman Permai Indah, Pandamaran, tahun lalu akhirnya terbongkar apabila dipercayai berpunca daripada kegiatan haram sebuah premis cucian tong terpakai.
Dalam serbuan kira-kira pukul 5 petang hingga 8 malam di premis yang terletak di daerah ini, menemui ratusan tong terpakai yang mahu dicuci di satu ruang terbuka di lokasi tersebut.
Pengarah Jabatan Alam Sekitar Selangor, Nor Aziah Jaafar berkata, hasil pemeriksaan turut menemukan aliran air berwarna biru turut di longkang di luar premis sehingga ke longkang besar berhampiran.
“Kegiatan mencuci tong-tong terpakai berisi sisa kimia yang dikategorikan sebagai buangan terjadual dengan kod SW409 tersebut dijalankan tanpa sebarang kelulusan daripada JAS.
“Premis itu dikenakan notis Penahanan Operasi Kelengkapan (POK) mengikut Seksyen 38(1)(a) Akta Kualiti Alam Sekeliling 1974 bagi menghentikan pencemaran dan siasatan,” katanya dalam kenyataan hari ini.
Menurut beliau, pihaknya turut mengekuarkan kompaun keseluruhan bernilai setengah juta ringgit telah dikeluarkan atas pelbagai kesalahan di bawah Peraturan-Peraturan Kualiti Alam Sekeliling (Buangan Terjadual) 2005. – KOSMO! ONLINE.


Kapal selam pelancongan teroka panorama bawah laut
Oleh KOSMO!

29 Mei 2022, 12:00 pm
HANOI – Sebuah resort di Vietnam dilaporkan menawarkan pengalaman luar biasa kepada pelancong untuk menyaksikan panorama Laut China Selatan dengan menaiki kapal selam, lapor portal berita MailOnline kelmarin.
Pelancong di kompleks Vinpearl, Pulau Hon Tre di luar pantai bandar Nha Trang kini boleh menempah perjalanan menakjubkan itu.
Kapal selam itu dilengkapi fuselaj diperbuat daripada kaca lutsinar untuk pemandangan bawah laut dan berhawa dingin. Ia boleh memuatkan seramai 24 orang pada satu masa.
Dinamakan DeepView 24, kapal selam itu boleh menyelam pada kedalaman 100 meter.
Ia membawa penumpang menyelam selama 30 minit dalam perjalanan melepasi bangkai kapal dan terumbu karang untuk menyaksikan semua jenis hidupan marin.
Kapal selam itu dibina oleh syarikat Triton Submarines yang menghasilkan bahan untuk kapal selam Limiting Factor. Kapal selam Limiting Factor memecahkan rekod belayar ke titik paling dalam di lautan, Challenger Deep yang terletak di Jurang Mariana pada kedalaman 10,927 meter di bawah permukaan laut. – Agensi


Messi makin bosan sikap Laporta
Oleh KOSMO!

29 Mei 2022, 11:30 am
PARIS – Bintang Paris Saint-Germain (PSG), Lionel Messi dilaporkan bengang dengan tindakan Presiden Barcelona, Joan Laporta yang terus bercakap mengenai dirinya meskipun sudah tidak menyarung jersi pasukan itu.
Sejak meninggalkan Camp Nou musim panas lalu, Laporta tidak putus-putus bercakap mengenai Messi, selain mendakwa pemain antarabangsa Argentina itu menyertai PSG kerana wang semata-mata.
Lebih menghangatkan keadaan, Laporta turut berkata, kepulangan Messi ke Barcelona sangat dialu-alukan sekiranya dia sudi bermain secara percuma tanpa sebarang bayaran.
“Tidak ada sesiapa yang boleh meminta saya untuk bermain tanpa sebarang bayaran. Bagi saya, apa yang diperkatakan oleh Presiden (Laporta) adalah sesuatu yang tidak munasabah.
“Kata-kata beliau mengguris hati saya. Beliau sepatutnya tidak perlu mengeluarkan kenyataan sedemikian kerana ia boleh mengundang sesuatu yang tidak baik kepada imej saya,” kata Messi.
Sebagai rekod, Laporta dilihat beberapa kali cuba melakukan provokasi selain sentiasa melibatkan nama Messi ketika melakukan sidang media dan ia nyata tidak disenangi pemenang tujuh kali anugerah Ballon d’Or itu.

Selain Messi, bapanya, Jorge juga tidak selesa dengan tindakan Laporta dan pernah mengambil tindakan menghubungi Presiden Barcelona itu bagi memberi amaran supaya tidak terus bercakap mengenai anaknya. – AGENSI


Manchester United tidak mahu menunggu lama
Oleh KOSMO!

29 Mei 2022, 12:00 pm
MANCHESTER – Manchester United memberikan kata dua kepada ejen pemain tengah Barcelona, Frenkie De Jong untuk mendapatkan kepastian sama ada pemain itu benar-benar berminat untuk menyertai skuad kendalian Erik Ten Hag atau sebaliknya.
United merancang untuk menjadikan De Jong sebagai pemain pertama yang bakal ditandatangani mereka selepas pasukan itu kini diambil alih oleh Ten Hag.
De Jong sebelum ini pernah beraksi di bawah kendalian Ten Hag ketika di Ajax Amsterdam pada musim 2016 hingga 2019 dilaporkan sedia dilepaskan oleh Barcelona dengan harga £65 juta (RM358.66 juta) sekiranya mereka berjaya mendapatkan pemain yang sama tahap kualitinya.
Barcelona yang kini sedang dalam proses merenovasi stadium mereka, Camp Nou yang bernilai £1.3 bilion (RM1.17 bilion) menyebabkan presiden mereka, Joan Laporte bersedia untuk melepaskan beberapa pemainnya.
United dilaporkan antara destinasi baharu pilihan buat De Jong ekoran kemampuan kewangan kelab itu untuk mendapatkannya, namun mereka tidak mahu menunggu terlalu lama untuk mendapatkan jawapan daripada pemain berkenaan.
Dilaporkan, De Jong terpaksa berfikir panjang untuk menerima tawaran United adalah ekoran kegagalan pasukan itu layak beraksi dalam saingan Liga Juara-Juara.

Dia juga dikatakan masih berharap mampu untuk kekal dan bersaing untuk mendapatkan tempat dalam kesebelasan skuad kendalian Xavi selain jurulatih berkenaan juga mengakui, De Jong masih lagi sebahagian daripada perancangannya.
Bagaimanapun, gergasi Sepanyol itu dipercayai terpaksa melepaskan De Jong sekiranya berjaya mendapatkan khidmat penggempur Bayern Munich, Robert Lewandowski ataupun perancang Manchester City, Bernardo Silva. – AGENSI


Rafidah Ibrahim alami pendarahan, positif Covid-19
Oleh HARYATI KARIM

29 Mei 2022, 12:41 pm
PETALING JAYA – Selepas hampir setahun mendirikan rumah tangga, pelakon dan usahawan, Rafidah Ibrahim berkongsi berita gembira apabila kini sedang hamil tiga bulan anak pertamanya.
Sungguhpun begitu, Rafidah, 36, turut berkongsi berita mendukacitakan apabila dia mendedahkan turut mengalami pendarahan dan dijangkiti virus Covid-19.
“Rabu lepas, saya hubungi pihak hospital unit wanita dan kanak-kanak untuk bertanya. Saya sedang hamil tiga bulan dan berlaku sedikit pendarahan.
“Pada masa yang sama saya juga positif Covid-19 kerana suami baru pulang dari umrah dan didapati positif wabak tersebut,” kongsinya menerusi Instagram.
Bimbang dengan keadaan bayi di dalam kandungannya, Rafidah menjalani pemeriksaan di hospital dan bersyukur apabila doktor mengesahkan bayinya berada dalam keadaan yang baik.
“Alhamdulillah pihak hospital menerima kehadiran saya untuk pemeriksaan. Pemeriksaan jantung dan darah saya dalam keadaan normal serta tidak kritikal.

“Paling saya risaukan adalah keadaan baby. Alhamdulillah, denyut nadi baby masih ada dan itu merupakan satu berita gembira buat saya berbanding berbanding kandungan lepas (tiada denyutan),” tulis Rafidah.
Menurut penyanyi lagu Apo Kono Eh Jang itu, dia kini berada dalam keadaan sentiasa bersedia untuk ke hospital andai pendarahan yang dialaminya semakin membimbangkan.
“Semuanya okey cuma kerana yang lepas (kehamilan) saya ada rekod keguguran, doktor kata peluang ini 50-50 bergantung kepada keadaan baby.
“Jika pendarahan semakin banyak, terus datang ke hospital. Semoga segala perancangan dan yang terbaik itu sentiasa dari Allah,” tulis Rafidah lagi yang baru muncul dengan single terbaharu berjudul Anumerta Ya Rasulullah.
Terdahulu, pelakon filem Adik Manja Returns itu pernah mengalami keguguran kehamilan sulungnya pada November tahun lalu.
Rafidah mendirikan rumah tangga dengan bekas pengurusnya Shahzemir Shahzulkarib, 37, pada 5 Mei tahun lalu di Masjid Jamek Kampung Baru, Kuala Lumpur selepas berkenalan hampir 10 tahun. – KOSMO! ONLINE


Jiran terkedu, rumah dipenuhi barangan terpakai, sampah
Oleh KOSMO!

29 Mei 2022, 12:25 pm
PETALING JAYA – Seorang lelaki terkedu dan tidak dapat menggambarkan perasaannya apabila melihat keadaan sebuah rumah di sini yang dipenuhi dengan timbunan barang termasuk sampah sarap.
Menerusi satu klip video yang dimuat naik di laman sosial milik ferozremiy87 memaparkan keadaan rumah terbabit seakan-akan ditenggelami pelbagai barangan terpakai sehingga membanjiri kawasan parkir.
Menurutnya, dia menjumpai rumah tersebut oleh kerana menerima aduan daripada jiran-jiran berdekatan bahawa terdapat peningkatan jumlah nyamuk dan tikus di kawasan berkenaan.
Susulan daripada itu, rata-rata orang ramai menasihatkan agar penghuni rumah tersebut mendapatkan rawatan bersama pakar psikologi berhubung masalah ‘hoarding disorder’ (masalah pengumpul) yang dialami olehnya.
“Pengumpul ni. Selalunya orang yang sunyi suka buat macam ni. Lebih-lebih lagi orang tua sebagai kegiatan harian mereka di masa lapang,” kata njw.
“Mereka yang mempunyai masalah ini kebiasaanya fikir sesuatu barang itu nanti ada kegunaannya dan tidak perlu dibuang. Namun, perlu bawa mereka berjumpa psikologi jika tidak mahu melarat,” ujar Khairul. – KOSMO! ONLINE.


JPJ Kelantan lelong 22 buah kenderaan dilucut hak
Oleh ROSLIZA MOHAMED

29 Mei 2022, 11:26 am
KOTA BHARU – Jabatan Pengangkutan Jalan (JPJ) Kelantan membuat tawaran lelongan sebanyak 22 buah kenderaan yang telah dilucutkan hak pada harga serendah RM150 bermula esok sehingga 8 Jun depan.
Pengarah JPJ Kelantan, Mohd. Misuari Abdullah berkata, tawaran sebut harga sehingga RM13,450 bagi kesemua kenderaan itu dibuka bermula pukul 9 pagi hingga 12 tengah hari sepanjang tempoh tersebut.
Menurutnya, empat buah motosikal dan pelbagai jenis kenderaan seperti Toyota Wish, Honda Civic, Proton Wira, Proton Saga, Perodua Kancil, Hyundai Matrix, Isuzu dan Subaru Legacy Lancaster ditawarkan untuk pembeli.
“Individu atau syarikat yang berminat boleh datang untuk melihat kenderaan tersebut bermula hari ini hingga 1 Jun di stor sita JPJ Kelantan selain Stesen Penguat Kuasa di Bukit Jawa, Pasir Puteh dan Laloh, Kuala Krai.
“Semua kenderaan yang dijual adalah dalam keadaan seadanya. Mereka yang berminat untuk membelinya perlu melihat terlebih dahulu kenderaan itu sebelum menyebut harga,” katanya ketika dihubungi Kosmo! hari ini.
Menurut Mohd. Misuari, nilai deposit sebut harga adalah lima peratus daripada harga tawaran dalam bentuk bank draf dan kiriman wang atas nama Ketua Pengarah Pengangkutan Jalan Malaysia. – KOSMO! ONLINE.


Roslan Aziz tunjuk tanda positif, selesai jalani sesi kemoterapi
Oleh KOSMO!

30 Mei 2022, 8:45 pm
PETALING JAYA – Isteri kepada penggubah, jurutera muzik dan penerbit album tersohor Roslan Aziz iaitu Sopphilea Hamid memaklumkan keadaan suaminya semakin menunjukkan perubahan positif selepas enam kali melakukan sesi rawatan kemoterapi.
Ujar Sopphilea, Roslan, 60, baru sahaja selesai menjalani kemoterapi untuk kali keenam (terakhir) di Hospital Ampang, Selangor pada minggu lalu dan telah menunjukkan respons positif selepas rawatan.
“Abang Lan (panggilan suaminya) baru lengkap menjalani kemoterapi pada minggu lepas dan sedang menunggu keputusan selepas sesi rawatan.
“Alhamdulillah, selepas rawatan, suami mula menunjukkan reaksi yang amat positif, walaupun dirinya sudah tidak seaktif seperti sebelum ini. Namun sekurang-kurangnya dia sudah boleh berjalan dan makan seperti biasa,” katanya kepada Kosmo! Online.
Ujar ibu kepada dua orang cahaya mata itu, sebelum Roslan mendapatkan rawatan kemoterapi selepas disahkan menghidap kanser limfoma pada Disember tahun lalu, keadaan kesihatannya semakin merosot sehingga menyebabkan dirinya tidak mampu untuk berjalan.
“Sebelum melakukan sesi kemoterapi bermula Januari lalu, abang Lan tidak boleh berjalan dan terpaksa bergantung dengan kerusi roda.

“Malah berat badannya juga turun dengan mendadak sebanyak 30 kilogram. Tetapi selepas lengkap melakukan kemoterapi, alhamdulillah keadaanya semakin baik. Malah berat badannya juga semakin bertambah,” katanya.
Ketika ditanya tentang perasaan Roslan sewaktu mula-mula mendapat tahu dirinya menghidap kanser limfona, Sopphilea memberitahu suaminya sedikit terkejut, namun memiliki semangat yang kuat untuk terus berjuang.
Kata Sopphilea, dirinya bersama anggota keluarga yang lain juga perlu kuat untuk terus memberi sokongan kepada Roslan supaya tidak mengalah dan terus berjuang melawan kanser.
“Abang Lan sebelum ini seorang yang aktif. Tapi bila tiba-tiba sakit sejak November tahu lalu, banyak yang berubah. Bagaimanapun saya sebagai isteri harus sentiasa memberi semangat untuknya terus berjuang.
“Buat masa sekarang, Abang Lan berehat seketika daripada dunia muzik. Usianya juga sudah 60 tahun. Ada pesakit kanser lain yang jauh lebih muda daripadanya telah diuji dengan kanser. Kami terima dan pada masa sama ikhtiar,” katanya ketika ditemui di Anugerah Meletop Era 2021 (AME2021) di Pusat Konvensyen Antarabangsa Putrajaya (PICC), malam tadi.
Pada acara yang berlangsung semalam, Roslan telah menerima Anugerah Legend MeleTOP yang diwakili oleh isterinya.
“Abang Lan terkejut juga atas penganugerahan ini selepas berpuluh-puluh tahun terbabit dalam industri muzik. Dia mengucapkan terima kasih pada semua,” kata Sopphilea.
Terdahulu, bekas juri program Malaysian Idol itu mengejutkan ramai pemain industri selepas memaklumkan dirinya kini menderita akibat kanser limfoma tahap empat sejak Disember tahun lalu.
Malah, bekas suami kepada penyanyi tersohor, Datuk Shiela Majid itu menerusi satu temu bual dalam program Malaysia Hari Ini (MHI) baru-baru ini memaklumkan doktor menjangkakan tempoh hayatnya cuma akan bertahan sehingga enam bulan sahaja. – KOSMO! ONLINE


Polis siasat pelawat, ‘guard’ bergaduh di Hoshas
Oleh ABDUL RASHID ABDUL RAHMAN

30 Mei 2022, 10:03 pm
TEMERLOH – Dipercayai gara-gara tidak berpuas hati dengan tindakan pengawal keselamatan yang melengahkan waktu pertukaran penjaga di wad menyebabkan tercetusnya pergaduhan antara orang awam dan pengawal hospital di pekarangan Hospital Sultan Haji Ahmad Shah (Hoshas) Temerloh di sini hari ini.
Dalam video berdurasi 10 saat yang tular hari ini memaparkan kekecohan di hadapan bangunan utama Hoshas susulan pergaduhan antara beberapa lelaki dengan pengawal keselamatan.
Ketua Polis Daerah Temerloh, Asisten Komisioner Mohd. Azhar Mohd. Yusoff berkata, berdasarkan siasatan awal mendapati kejadian kira-kira pukul 1.30 tengah hari itu bermula selepas seorang pengawal keselamatan hospital berkenaan bertengkar dengan beberapa pelawat hospital yang menjaga pesakit.
“Kejadian berpunca daripada pelawat hospital yang tidak berpuas hati dengan pengawal keselamatan hospital yang melengahkan waktu pertukaran penjaga di Wad Kenanga 14.
“Susulan itu pihak polis telah membuka satu kertas siasatan di bawah seksyen 323 Kanun Keseksaan ekoran daripada kejadian tersebut,”katanya di sini hari ini.
Menurutnya, pada masa ini pihak polis sedang giat mengesan mereka yang terlibat dalam kejadian pergaduhan berkenaan dan meminta orang ramai yang menyaksikan kejadian tampil menyalurkan maklumat kepada pihak polis.

“Orang ramai juga digesa untuk menyalurkan maklumat jika berlaku sebarang pergaduhan kepada pihak polis dengan menghubungi bilik gerakan daerah atau mana-mana balai polis yang berdekatan,”ujarnya. – KOSMO! ONLINE


Pemandu BMW punca kemalangan diburu polis
Oleh MUHD AFIQ AL-HAFIZ MAT YUSOF

30 Mei 2022, 10:23 pm
GOMBAK – Polis sedang mengesan pemandu kereta jenis BMW 318i berwarna hitam selepas memandu secara berbahaya dan menyebabkan kemalangan di Jalan Batu Arang-Rawang baru-baru ini.
Ketua Polis Daerah Gombak, Asisten Komisioner Zainal Mohamed Mohamed berkata, pihaknya telah mengesan satu rakaman video yang tular berdurasi 48 saat di media sosial hari ini.
“Video terbabit memaparkan sebuah kereta jenis BMW 318i berwarna hitam yang dipandu secara berbahaya dan memotong di garisan berkembar.
“Pemandu kereta tersebut juga memandu melawan arus dan menyebabkan berlakunya kemalangan melibatkan pengguna jalan raya lain,” katanya dalam kenyataan di sini hari ini.
Tambah, usaha mengesan pemandu kenderaan dan pemilik rakaman video tersebut sedang giat dijalankan.
“Setakat ini, polis telah menerima satu laporan polis dan kes akan disiasat di bawah Seksyen 42(1) Akta Pengangkutan Jalan 1987 kerana memandu secara melulu dan berbahaya.

“Saksi kejadian dan pengguna jalan raya yang terlibat dalam kemalangan ini diminta tampil untuk membantu siasatan,” jelasnya. – KOSMO! ONLINE.


Lelaki maut disyaki terjun dari tingkat 14
Oleh MUHD AFIQ AL-HAFIZ MAT YUSOF

30 Mei 2022, 10:16 pm
KUALA LUMPUR – Seorang lelaki warga tempatan ditemui maut selepas disyaki terjun dari tingkat 14 di Blok 17 Setapak Indah Jaya, Setapak di sini pada awal pagi tadi.
Ketua Polis Daerah Wangsa Maju, Superintendan Ashari Abu Samah berkata, pihaknya telah menerima maklumat daripada seorang individu berhubung kejadian.
“Sepasukan polis dari Ibu Pejabat Polis Daerah Wangsa Maju telah ke lokasi dan menemui mayat terbabit dalam keadaan terbaring serta lengkap berpakaian.
“Mayat lelaki tersebut telah dibawa ke Unit Forensik Hospital Kuala Lumpur untuk bedah siasat,” katanya dalam kenyataan di sini hari ini.
Kes diklasifikasikan sebagai mati mengejut dan masih dalam siasatan pihak polis. – KOSMO! ONLINE


Faktor operasi, teknikal punca penerbangan ditunda melebihi dua jam – Mavcom
Oleh HARRITH HISHAM

30 Mei 2022, 8:34 pm
PETALING JAYA – Suruhanjaya Penerbangan Malaysia (Mavcom) mengumumkan penemuan awal siasatan mengenai penundaan yang dilakukan beberapa syarikat penerbangan semasa tempoh perjalanan Hari Raya Aidilfitri baru-baru ini.
Pengerusi Eksekutif Mavcom Datuk Seri Saripuddin Kasim berkata, siasatan tersebut melibatkan analisis suruhanjaya mengenai gangguan jadual penerbangan berdasarkan data yang dikemukakan oleh syarikat dan pengendali lapangan terbang.
Menurutnya, berdasarkan penemuan awal Mavcom, sepanjang tempoh dari 29 April hingga 9 Mei 2022, lebih 6,000 penerbangan domestik dikendalikan oleh syarikat tempatan berbanding 8,000 penerbangan domestik sempena perayaan Hari Raya Aidilfitri pada bulan Jun 2019.
Katanya, daripada jumlah sepanjang tempoh itu, sebanyak 495 penerbangan merekodkan penundaan penerbangan melebihi satu jam.
“Bagi kelewatan melebihi satu jam, Air Asia yang mengedalikan sebanyak 2,954 penerbangan mengalami sebanyak 13 peratus atau 368 penundaan, diikuti Malaysia Airlines yang mengendalikan 1,447 penerbangan, dengan 3 peratus atau 44 penerbangan tertunda.
“Seterusnya, MASwings yang mengendalikan 656 penerbangan, dengan 10 peratus atau 64 penerbangan ditunda manakala Firefly juga mengalami penundaan penerbangan sebanyak 2 peratus atau 15 penerbangan daripada 680 penerbangan yang telah dikendalikan.

“Selain itu, Batik Air yang mengendalikan 555 penerbangan dengan satu peratus atau empat penerbangan tertunda,” katanya dalam kenyataan hari ini.
Jelasnya, bagi penundaan penerbangan melebihi 2 jam, analisis Mavcom menunjukkan sebanyak 71 peratus atau 119 penerbangan ditunda disebabkan oleh faktor operasi.
“Ia termasuk kekurangan pesawat, perhentian penerbangan malam yang tidak berjadual disebabkan had waktu pekerjaan sah anak kapal, dan kelewatan ketibaan lanjutan dari penundaan, antara lainnya.
“Ini diikuti oleh faktor-faktor teknikal seperti kerosakan pesawat, penyelenggaraan mendesak yang tidak dijadualkan, serta kekurangan alat ganti atau peralatan penyelenggaraan, yang secara kolektif menyumbang kepada 25 peratus atau 41 penerbangan yang ditunda melebihi 2 jam.
“Kedua-dua faktor operasi dan teknikal menyumbang kepada 96 peratus atau 160 penerbangan daripada jumlah penerbangan yang ditunda melebihi dua jam dalam tempoh perjalanan tersebut. Faktor-faktor penundaan penerbangan lain adalah disebabkan keadaan cuaca buruk,” ujarnya.
Sehubungan itu, katanya, pihak suruhanjaya sedang menjalankan siasatan lanjut mengenai penyediaan penjagaan bagi 160 penerbangan yang ditunda melebihi dua jam untuk memastikan sama ada ia mengikut seperti yang ditetapkan di bawah Kod Perlindungan Pengguna Penerbangan Malaysia (MACPC).
Tambahnya, Mavcom ditubuhkan untuk memastikan hak-hak pengguna penerbangan sentiasa dilindungi, dan syarikat penerbangan perlu mematuhi undang-undang yang sedia ada.
“Pengguna harus ditawarkan penjagaan secara automatik seperti yang tertakluk di bawah MACPC dan tidak perlu meminta penjagaan daripada syarikat penerbangan.
“Sebagai pengawal selia ekonomi dan komersial bagi industri penerbangan negara, adalah menjadi kewajipan kami untuk memastikan penyiasatan yang mendalam dan objektif dijalankan sebelum sebarang tindakan diambil oleh pihak suruhanjaya,” katanya. – KOSMO! ONLINE


Janin dalam perut bayi berusia 40 hari
Oleh KOSMO!

30 Mei 2022, 7:30 pm
NEW DELHI – Satu kes perubatan yang sangat jarang berlaku direkodkan di daerah Motihari, negeri Bihar, India apabila janin ditemui membesar di dalam perut seorang bayi berusia 40 hari, lapor agensi berita Asean News International (ANI).
Bayi itu pada mulanya dibawa ke Pusat Perubatan Rahmania di Motihari untuk menerima rawatan kerana disangka mengalami masalah kembung perut dan tidak dapat membuang air kecil dengan lancar.
Bagi mengenal pasti punca penyakit tersebut, pakar kesihatan Pusat Perubatan Rahmania, Dr. Tabrez Aziz  melakukan ujian Imbasan tomografi berkomputer (CT)
Keputusan  ujian imbasan itu mengejutkan semua pihak apabila terdapat  janin lain sedang membesar di dalam perut bayi itu.
Beliau berkata, kes seperti itu sangat jarang berlaku dengan kebarangkalian satu dalam setiap  lima juta pesakit.
“Satu anomali perubatan yang jarang berlaku telah terbongkar di mana janin dilihat membesar  di dalam perut bayi berusia 40 hari.

“Ia dipanggil fetus di dalam fetus. Bayi itu telah menjalani pembedahan membuang janin dan berada dalam keadaan stabil,” kata Tabrez. – Agensi


Perhilitan Kelantan pantau gangguan gajah liar di Lata Rek
Oleh ROSLIZA MOHAMED

30 Mei 2022, 7:04 pm
KOTA BHARU – Jabatan Perlindungan Hidupan Liar Dan Taman Negara (Perhilitan) Kelantan sudah menjalankan operasi pemantauan berkala, kawalan dan tembak halau gajah liar di Lata Rek, Kuala Krai selepas menerima aduan daripada penduduk sejak Jumaat lalu.
Pengarahnya, Mohamad Hafid Rohani berkata, seramai empat kakitangan Perhilitan daerah Kuala Krai dan Unit Tangkapan Gajah negeri ke lokasi kejadian pada hari yang sama.
Menurutnya, siasatan mendapati, gajah yang mengganggu penduduk dipercayai dari Hutan Simpan Sungai Rek selepas dianggarkan kira-kira 12 ekor masih berada di hutan simpan berkenaan.
“Hasil pemantauan di lapangan mendapati, sebanyak 20 ekor gajah liar berada di kawasan kampung itu. Kumpulan ini telah berpecah kepada dua iaitu 14 ekor gajah berada di kawasan Kampung Tok Uban manakala enam ekor lagi berada di Kampung Catan.
“Kumpulan gajah ini berkemungkinan memasuki kawasan kampung itu selepas menyusur kawasan pagar elektrik yang telah dibina oleh pihak ladang,” katanya dalam satu kenyataan hari ini.
Menurut Mohamad Hafid, gajah itu masih berada di kawasan kampung disebabkan oleh pengecilan kawasan habitan hidupan liar tersebut.

Katanya, selain itu, tanaman tebu, timun dan juga pisang selain kebun bersemak samun menarik perhatian gajah-gajah untuk mendapatkan sumber makanan.
“Perhilitan telah berjaya menangkap seekor gajah liar jantan di Kampung Sungai Sam, Kuala Krai pada Sabtu lalu kerana telah memasuki kawasan kampung dan bertindak agresif.
“Gajah liar jantan yang ditangkap di kampung itu dipercayai keluar dari kawasan Hutan Simpan Serasa di mana anggaran populasi adalah lebih daripada 15 ekor,” katanya.- KOSMO! ONLINE


Mayat perlu jalani ujian Covid-19 sebelum dibakar
Oleh KOSMO!

30 Mei 2022, 8:00 pm
BEIJING – Sebuah rumah mayat di bandar Shenzhen, China diarahkan untuk membuat ujian calitan Covid-19 ke atas mayat yang dihantar untuk upacara pembakaran, lapor akhbar Daily Star UK semalam.
Arahan itu dibuat selepas Shenzhen mencatat keputusan sifar kes Covid-19 selama  72 jam lepas.
Arahan ujian calitan ke atas mayat itu dibuat sebagai langkah berjaga-jaga supaya pekerja rumah mayat tidak dijangkiti oleh individu yang mungkin meninggal dunia akibat Covid-19.
Sekiranya mayat tersebut didapati positif Covid-19, ia akan dikuarantin terlebih dahulu sebelum prosedur seterusnya dilakukan.
Syarat tersebut menimbulkan kemarahan penduduk tempatan yang menganggapnya  sebagai tidak menghormati orang yang sudah mati.
Seorang pengguna laman  sosial tempatan, Weibo menulis kenyataan berbaur sindiran mengenai sekatan Covid-19 oleh pemerintah yang tidak berakhir walaupun selepas rakyat menjadi mayat.

“Mungkin saya perlu memakai pelitup muka sehingga saya menjadi mayat, memegang keputusan ujian calitan di dalam keranda sebelum mayat saya dibenarkan untuk dibakar,” tulisnya. – Agensi


2 ahli sindiket pinjaman wang tidak berlesen ditahan
Oleh MUHD AFIQ AL-HAFIZ MAT YUSOF

30 Mei 2022, 7:00 pm
KUALA LUMPUR – Dua lelaki warga asing ditahan selepas disyaki terlibat dengan kegiatan pinjaman wang tidak berlesen di sekitar Jalan Medan Tuanku dan Jalan Munshi Abdullah di sini semalam.
Ketua Jabatan Siasatan Komersial Kuala Lumpur, Asisten Komisioner Mohd. Mahidisham Ishak berkata, kedua-dua suspek berusia 28 dan 36 tahun.
“Kedua-dua suspek ini berperanan sebagai ejen yang akan menyimpan kad mesin pengeluaran wang automatik (ATM) dan membuat pengeluaran menggunakan kad ATM tersebut pada setiap bulan.
“Modus operandi sindiket ini dengan memaksa peminjam mencagar kad ATM kepada mereka sebelum membuat pengeluaran pada setiap bulan sehingga pinjaman selesai,” katanya dalam kenyataan di sini hari ini.
Mengulas lanjut, tangkapan telah dilakukan di sebuah bank di Jalan Medan Tuanku dan sebuah kondominium di Jalan Munshi Abdullah.
“Polis turut merampas beberapa barangan yang digunakan sindiket ini antaranya melibatkan 40 keping kad bank, telefon bimbit(5), penyata bank(11), kad akses dan wang tunai sebanyak RM3,000.

“Kedua-dua suspek ditahan reman sehingga 2 Jun ini dan kes disiasat di bawah Seksyen 5(2) Akta Pemberi Pinjam Wang 1951 kerana menjalankan aktiviti pemberi pinjaman tanpa lesen,” jelasnya. – KOSMO! ONLINE


Bill Gates ramal dunia dilanda pandemik baharu 20 tahun lagi
Oleh KOSMO!

30 Mei 2022, 7:00 pm
WASHINGTON – Pengasas Microsoft, Bill Gates member amaran bahawa dunia akan berdepan pandemik baharu yang mungkin disebabkan oleh virus sedia ada, lapor laman berita RT, kelmarin.
Kata Gates, terdapat 50 peratus kebarangkalian wabak global seterusnya akan berlaku dalam tempoh 20 tahun akan datang.
Sebagai tambahan kepada pelbagai jenis virus yang sudah dikenal pasti, pandemik seterusnya mungkin berpunca daripada agen bioteror buatan manusia atau sesuatu dari dunia semula jadi akibat perubahan iklim.
Bilionair itu kini menumpukan bantuan kemanusiaan menerusi yayasannya ke arah usaha menyediakan vaksin dan menangani perubahan iklim.
Dalam usaha mengelak wabak seterusnya, Gates mencadangkan agar negara-negara  menubuhkan sebuah pasukan terdiri daripada 3,000 saintis bagi membuat kajian terhadap pelbagai jenis patogen berisiko tinggi.
Pasukan petugas itu dicadangkan diberi nama Mobilisasi dan Tindak Balas Epidemik Global(GERM) dan akan dibiayai menerusi Pertubuhan Kesihatan Sedunia (WHO) yang memerlukan tambahan dana AS$1 bilion (RM4.3 bilion) setahun.

Ini melibatkan peningkatan belanjawan sebanyak 25 peratus bagi memastikan kajian itu boleh dijalankan secara beterusan bagi mencipta penawar untuk pelbagai kemungkinan wabak.
Meskipun tidak memiliki sebarang pendidikan dalam bidang perubatan, Gates pernah memberi amaran pada 2015 bahawa dunia tidak bersedia untuk berdepan dengan kewujudan pandemik atau wabak global.
Ironinya, ketika Covid-19 melanda lima tahun kemudian, seluruh sistem kesihatan dunia lumpuh dan negara-negara terpaksa mengambil langkah drastik melaksanakan perintah berkurung sementara saintis berusaha mencari vaksin bagi virus itu.
Dalam pada itu, Gates tidak bersetuju dengan pendapat media bahawa wabak terbaharu selepas Covid-19 adalah cacar monyet yang sedang berleluasa di blok Eropah dan Amerika.
“Cacar monyet tidak memiliki potensi untuk memberi kesan kepada kehidupan masyarakat dunia seperti yang berlaku dengan Covid-19.
“Namun, jika bukan kerana Covid-19, mungkin liputan mengenai jangkitan cacar monyet tidak mendapat perhatian dan ia satu perkara bagus kerana dunia perlu peka bahawa terdapat banyak penyakit yang sedia ada di dunia, namun tidak diendahkan,” ujar Gates. – Agensi